Dragi poslanici, poštovani gosti, otvaram 23. sjednicu Predstavničkog doma Parlamentarne skupštine BiH. Pored poslanika na sjednicu su pozvani redovni gosti, predsjedavajući i članovi Predsjedništva BiH, predsjedavajući i članovi Savjeta ministara BiH, predstavnici OHR-a, OSCE-a i drugih međunarodnih organizacija i predstavnici određenih nevladinih organizacija. Ja im se zahvaljujem na prisustvu. Prisutno je 36 poslanika, odsustvo nije niko opravdao, očekujem da će i ostali da nam se pridruže. Dame i gospodo poslanici, ja se nadam da nema potrebe da posebno obrazlažem razloge za odgađanje održavanja 23. sjednice. U obavještenju ste dobili i naveli osnovne razloge. U cilju pripreme za ovu sjednicu, mi smo 13. marta održali sjednicu Kolegijuma u proširenom sastavu i dogovorili o predstojećim domovima da o prijedlogu dnevnog reda ove sjednice ali i o prijedlogu dnevnog reda 24. sjednice Doma. Za ovu 23. sjednicu smo predložili nešto kraći dnevni red kako bismo danas dobili odluku o predlozima zakona o reformi policije. Ostale tačke dnevnog reda su ispunile uslove za razmatranje i one se nalaze u dnevnom redu 24. sjednice. Ja vas molim da se uzdržite od prijedloga o promjenama i izmjenama dnevnog reda ove sjednice, kako bismo odmah mogli pristupiti realizaciji ovog dnevnog reda. Eventualne prijedloge možete iznijeti u raspravi o dnevnom redu 24. sjednice, koja će biti nastavljena odmah poslije ove. Želim da vas podsjetim prije otvaranja rasprave o dnevnom redu da smo 22. februara 2008. godine uputili inicijativu za osnivanje Nacionalne sekcije globalne organizacije parlamentaraca u borbi protiv korupcije(GOPAC), skraćenici u BiH. I, do sada nismo dobili od poslanika nijednu prijavu da učestvuje u osnivanju ove sekcije. Dom naroda, da podsjetim, je već predložio svoja tri člana, tako da očekujemo da se i poslanici iz Predstavničkog doma prijave za ovo. S druge strane, kao što znate u proceduri su izmjene i dopune Poslovnika. Naša Komisija za promjenu i izmjenu Poslovnika nas je obavijestila kao Kolegijumu da do sada nije došao nijedan prijedlog za izmjene i dopune Poslovnika od poslanika. Ja ponovo apelujem da se to uradi što prije, kako bi kvalitetno mogli da napravimo prijedlog. 2 I sad, otvaram raspravu o dnevnom redu. Izvolite. Uvaženi poslanik Bećirović.
Ja ću vrlo kratko. Dakle, predlažem da se u dnevni red današnje sjednice uključi tačka, odnosno izjašnjavanje o inicijativi koju sam podnio još prije dvije sjednice na Predstavničkom domu, a koja se odnosi na usvajanje Strategije za borbu protiv korupcije u Predstavničkom domu Parlamentarne skupštine. Bilo bi dobro da inače, kad podnosimo inicijative, ako već nije moguće na kraju te tačke da se izjasnimo, da barem na narednoj sjednici se izjasnimo. Obzirom da je inicijativa dostavljena, obrazložena itd. mislim da ne bi trebala oduzeti nikakvo vrijeme danas i da bi se mogli odmah izjasniti o toj inicijativi.
Ja bih vas zamolio da ovu vašu inicijativu uputite na sljedeći dnevni red, znači za sljedeću sjednicu, da ovaj dnevni red ne opterećujemo sa time. Ja ću vam dati odgovor u vezi sa tom inicijativom. Ako insistirate, onda ćemo nastaviti raspravu o tome, pa ćemo da dobijete odgovor odmah. Uvaženi poslanik Zorić, zahvaljujem.
Ja ću biti vrlo kratak. Ja bih zamolio sve kolege i kolegice da ovu sjednicu i sljedeću sjednicu napravimo i uradimo što brže. Naime, ovo je veliki tjedan i ja sam osobno i kolega Raguž iz stranke, i nadam se svi ostali vjernici, katolici, pristali da radimo i na Veliki četvrtak, ali hajmo barem ne iscrpljivati se drugim raspravama. Neka svako iznese stav svog kluba po svakoj točci dnevnog reda i da na taj način evo čestitate nama Uskrs. Hvala lijepo.
Zahvaljujem. Ja sam propustio to da kažem. Ako nema više prijavljenih, zaključujem raspravu o dnevnom redu i konstatujem da je dnevni red 23. sjednice Predstavničkog doma sljedeći: 1. Zapisnici sa 21. i 22. sjednice Predstavničkog doma; 2. Poslanička pitanja i odgovori; 3. Predlog zakona o nezavisnim i nadzornim tijelima policijske strukture Bosne i Hercegovine, sa Izvještajem Zajedničke komisije za odbranu i ssigurnost; 4. Predlog zakona o Direkciji za koordinaciju policijskih tijela i agencijama za podršku policijskoj strukturi Bosne i Hercegovine, sa Izvještajem Zajedničke komisije za odbranu i sigurnost; 5. Predlog rezolucije o spremnosti Bosne i Hercegovine za NATO integracije 6. Davanje saglasnosti za ratifikaciju: a) Sporazuma između Savjeta ministara BiH i vlada ostalih zemalja učesnica SEECP-a, Misije privremene uprave Ujedinjenih nacija na Kosovu u ime Kosova, u skladu sa Rezolucijom Savjeta sigurnosti Ujedinjenih nacija broj 1244, 3 b) Sporazuma između Savjeta ministara BiH i Vlade Republike Mađarske o uspostavljanju Okvirnog programa za finansijsku saradnju, c) Druge izmjene i dopune Sporazuma o kreditu i finansiranju od 23.11.2004. godine između Bosne i Hercegovine, Federacije Bosne i Hercegovine, Republike Srpske i Kreditanstalf fur Wiederaufbau – Frankfurt am Mein ''KfW'' - Sanacija gradskih vodovoda i kanalizacionih sistema u Bosni i Hercegovini. Prelazimo na realizaciju dnevnog reda. Ad.1. Zapisnici sa 21. i 22. sjednice Dobili ste zapisnike. Ima li, otvaram raspravu. Uvaženi poslanik Bećirović, izvolite.
Evo ja uime Kluba poslanika SDP-a želim reći jednu ozbiljnu primjedbu na ovaj zapisnik sa 22. sjednice. Naime, na strani 4. gdje se govori o tački broj 3. i tački broj 4. a odnosi se na ova dva policijska zakona, vi ćete vidjeti da u Zapisniku stoji da je u raspravi učestvovalo 26 poslanika, a u Zapisniku imate samo po jedan pasus šta su, između ostalog, suštinu diskusija od tri poslanika, tako da se pitam o čemu je riječ. Zašto su pincetom izvađena baš ta tri poslanika da se obrazlože njihovi stavovi, a nisu ostalih 26. Stoga predlažemo da danas se ne izjasnimo o Zapisniku sa 22. sjednice nego da to ostavimo za narednu sjednicu, i da se ovo koriguje. Mislim da je to sasvim uredu, pogotovo s obzirom da se radi o važnim stvarima za BiH. Danas-sutra će neko čitati ove zapisnike i kad vidi kako to sve stoji, nije baš logično, priznat ćete. Evo iz tog razloga, predlažem da se ovaj zapisnik doradi na način principijelno: ili da se izvuče suština svih diskusija od svih 26 poslanika, ili da se brišu i suština diskusija kako je ovde predočena od ova tri poslanika.
Zahvaljujem. Je li ima neko još u vezi sa Zapisnikom neke primjedbe i sugestije? Molim vas samo da dostavite pismeno vaš zahtjev, staviće se na glasanje. Ako nema, prelazimo na drugu tačku dnevnog reda: Ad.2. Poslanička pitanja i odgovori Odgovore Savjeta ministara dobili su poslanici: Niko Lozančić na dva pitanja; Husein Nanić na dva pitanja; Sadik Bahtić, Velimir Jukić, Azra Alajbegović, Sefer Halilović na pitanje postavljeno na 18. sjednici; Husein Nanić i Selim Bešlagić od Savjeta ministara na pitanje postavljeno na 19. sjednici; Lazar Prodanović, Sadik Bahtić, Selim Bešlagić, Velimir Jukić Sead Jamakosmanović, Azra Alajbegović na dva pitanja; Šemsudin Mehmedović na dva pitanja; Rifat Dolić na tri pitanja; Denis 4 Bećirović na dva pitanja; Savo Erić, Slavko Matić, Remzija Kadrić od Savjeta ministara na pitanje postavljeno na 20. sjednici; Sead Jamakosmanović od Ministarstva inostranih poslova na pitanje postavljeno na 20. sjednici; Lazar Prodanović od ministra spoljnih poslova na pitanje postavljeno na 21. sjednici; Sead Jamakosmanović od Državne komisije za raviziju odluka o naturalizaciji stranih državljana na pitanje postavljeno na 21. sjednici i Denis Bećirović od Savjeta ministara na pitanje postavljeno na 1. posebnoj sjednici oba doma. Otvaram raspravu. Prvo odgovori na odgovore ili komentari na odgovore. Rifat Dolić. Izvolite.
Gospodo, predsjedavajući, cijenjene kolegice i kolege, uvaženi gosti, ja sam, kao što ste rekli, dobio odgovor na tri poslanička pitanja. Nisam zadovoljan dobijenim odgovorom Vijeća ministara na pitanje postavljeno ministru odbrane, a koje se tiče ponašanja Odjeljenja odbrane u Velikoj Kladuši. Ne mogu prihvatiti da ministar odbrane u hijerarhiji nema nikakve ingerencije nad Odjeljenjem odbrane u Velikoj Kladuši. S obzirom da se radi o važnom pitanju, molim da se ovo moje poslaničko pitanje postavljeno na 20. sjednici, od 16. januara, ponovi i dostavi ministru odbrane uz moju primjedbu. Sa odgovorima na ostala pitanja, ja sam zadovoljan i zahvaljujem na odgovorima.
Zahvaljujem. Uvaženi poslanik Bešlagić. Izvolite.
Ja sam dobio odgovor na dva pitanja. Na pitanje o ratifikaciji sporazuma sa Slovenijom sam zadovoljan i zamolio bih samo Vijeće ministara, odnosno ministra gospodina Alkalaja da poduzme sve da se ovo obećanje koje ovde stoji pokuša realizovati u prvom kvartalu. Znači, da slovenački parlament ratifikuje ovaj sporazum, jer se radi o zahtjevima velikog broja naših građana. Na drugo pitanje koje sam postavio u vezi nastavka Rimskog puta, nisam zadovoljan jer mi je tamo odgovoreno da nema para za dalji nastavak po ovome jer, jednostavno, smatram da mi ne možemo naše građane ostaviti na cjedilu zato što nismo u Budžetu predvidjeli pare, pa bih zamolio da se moje pitanje ponovi, da se da dobar odgovor za te stvari.
Zahvaljujem. Uvaženi poslanik Nanić. Izvolite. 5
Gospodine predsjedavajući, ja sam znači dobio odgovor na postavljeno poslaničko pitanje na 19. sjednici, a koji se tiče problema povratka na posao ljudi koji su nezakonito ostali bez posla u Općini Duvno, današnji Tomislav-Grad. Dobio sam odgovor koji u sebi svega ima, samo nema odgovor na moje konkretno pitanje koje je bilo jasno, sa konkretnim podacima, sa konkretnim mjestom. Ja sam dobio pismo o procedurama, o zakonima, o članovima, o međunarodnim konvencijama itd. Međutim, iz odgovora ja zaista ne mogu da vidim da je ministarstvo i nadležne institucije uopće upoznati sa problemom, da su išta uradili da dobiju informacije sa terena, i da nije pročitan Izvještaj Ombdusmena sa zaključcima po pitanju radno- pravnog statusa ljudi koji su nezakonito ostali bez posla. I u tom smislu, ja obnavljam pitanje, isto pitanje, i tražim od ministra nadležnog ministarstva da mi jasno na konkretna pitanja, znači za konkretno mjesto, za konkretan broj dostavi odgovore po ovom mom pitanju koje sam postavio.
Zahvaljujem. Ako nema više, a ima. Ahmetović, pa Jukići, pa Seferović, izvolite.
Poštovani gospodine predsjedavajući, poštovane dame i gospodo, dakle ja imam jedno pitanje za Vijeće ministara koje je a propos ovih.
Je li to novo ili odgovor?
Novo, novo.
Aha, ima još neko za odgovor?
A, izvinjavam se.
Jukić. 6
Evo ja zahvaljujem Vijeću ministara na odgovoru na koji nisam dugo čekao. Naime, pitanje je glasilo: Zašto BiH nije članica Svjetske carinske organizacije i što Vijeće ministara poduzima na pristupanju BiH u ovu organizaciju? Mislim da je moje pitanje imalo smisla jer sam iz odgovora shvatio da je Vijeće ministara propustilo uraditi ovo već davno prije i da ima potrebe to raditi i da su sada poduzete aktivnosti da se ovaj posao završi, ja očekujem u nekom vrlo kratkom roku, od čega ćemo imati sigurno koristi, naročito Uprava za indirektno oporezivanje. A inače, da se uvede malo više reda i informacija u način i kontrolu ulaska roba u BiH, a isto tako izlaska ako su one potrebne tog nadzora. Dakle, evo još jedanput zahvaljujem se i mislim da je pitanje bilo korisno, ali bilo bi još bolje da je to urađeno i bez postavljenog ovog pitanja.
Sljedeći po redu: znači, idemo Halilović, Prodanović, Jamakosmanović, izvolite.
Gospodine predsjedavajući, dragi gosti, kolege poslanici, vi se sjećate da sam ja u tri-četiri navrata postavio pitanje Upravi za indirektno oporezivanje, odnosno gospodinu Kemalu Čauševiću, i uz svoje pitanje priložio dokaze da je Budžet države BiH oštećen za oko 5 do 6 miliona KM na osnovu šverca robe turskog porijekla. Uz ta svoja pitanja, ja sam dostavio i odgovor carinskih organa Republike Turske da je eur 1, koji bi trebao poslužiti za oslobađanje od carine, falsifikat i, naravno uz sva ta četiri pokušaja gospodin Kemal Čaušević i Uprava za indirektno oporezivanje su se pravili ludi. Ja ih pitao o kruškama, a oni mi pričaju o jabukama i nisu mi ništa odgovorili. Kad nisam bio zadovoljan sa tim odgovorima i kad, nažalost, iako ovde sjedi većina od članova Vijeća ministara, iako su ovi zapisnici dostupni, nadam se, i SIPA-i i organima gonjenja u BiH, naravno da niko ništa nije preuzeo, i ja na tom primjeru vidim da postoji sprega između kriminala i određenih ljudi koji sjede u institucijama vlasti, i ja sam se obratio Ministarstvu za vanjsku trgovinu sa pitanjem: Da li smo i kad dobili akt Uprave za indirektno oporezivanje BiH od 30.12.2005. godine i šta su poduzeli po tom pitanju? I, dobio sam nevjerovatan odgovor. Ja vas još jedanput podsjećam, iako sam uz svoje pitanje dostavio dokaze da je eur 1 za navedenu robu falsifikat, gospoda iz Ministarstva vanjske trgovine odgovara mi da su oni pokušali da dobiju u nekoliko navrata ..., u nekoliko upita pokušali da dobiju odgovor da li je ili nije falsifikat i, kažu, još ga nisu dobili. Dakle, sa pitanjem nisam zadovoljan i ja ću biti uporan bez obzira koliko to koga ovde u ovoj sali nerviralo, i bez obzira koliko to kome smetalo, jer mislim da je ovo očit primjer kriminala između 5 i 6 miliona maraka za koji određeni krugovi i Upravi za indirektno oporezivanje i u ovim ostalim institucijama, koje bi trebali da gone kriminal, šute. Hvala vam lijepo. 7
Uaženi poslanik Prodanović. Izvolite.
Gospodine predsjedavajući, uvažene kolege poslanici, poštovani ministri, predstavnici medija, ja sam dobio odgovore od Savjeta ministara na moje pitanje postavljeno na 20. i 21. sjednici Predstavničkog doma i moram reći, zahvaljujem se Savjetu ministara prije svega na efikasnim odgovorima. Nemam primjedbi na odgovore, ali imam komentar na pitanje koje se odnosilo na posjete članova Predsjedništva BiH Republici Srbiji. Ja, mene bi radovalo da se ova izjava Savjeta ministara na osnovu utvrđenog odgovora na sjednici Savjeta ministara da će članovi Predsjedništva posjetiti Republiku Srbiju u skladu sa posjetom sjednici Vijeća državnog savjeta. Međutim, ja sam zabrinut i iznenađen i nisam uvjeren u ovo da će se desiti posebno s tim ako je tačna danas prenesena izjava u medijima, da je predsjedavajući Predsjedništva BiH pozvao građane BiH da izbjegavaju putovanja u Srbiji. Nije vjerovatno da će predsjedavajući Predsjedništva posjetiti Republiku Srbiju ukoliko svojim državljanima, građanima BiH, poručuje da izbjegavaju posjete Srbiji. Toliko, hvala vam.
Zahvaljujem. Uvaženi poslanik Jamakosmanović, izvolite.
Predsjedavajući, kolegice i kolege, ja sam dobio dva odgovora. Prvi odgovor od Komisije za reviziju državljanstava. Sa tim odgovorom sam zadovoljan. Odgovor iz Ministarstva inostranih poslova je također obiman ali sam sa njim djelimično zadovoljan, zato što u tom odgovoru ostaje otvoreno pitanje, odnosno, ne vide se naznake kako riješiti ambasadore koji dolaze po isteklom mandatu ili dolaze na bolovanje. Daje se vidjeti da ministarstvo nema odgovor na ta pitanja, i to je ono sa čime nisam zadovoljan. Preporučujem da se ministarstvo tome posveti da bi se dostojanstvo tih ljudi, a i ugled države BiH, time sačuvao. Hvala lijepo.
Zahvaljujem. Ovim smo iscrpili sve reakcije na odgovore. Je li reakcija ili novo pitanje? Komentar, izvolite.
Dakle, ja sam poodavno postavio mnoga pitanja. Očekujem odgovore. Ni na jedno pitanje, koje sam u zadnje vrijeme postavio, nemam odgovora. Prema tome, ja onima kojima sam postavio pitanje, očekujem odgovor. Evo unaprijed sam zadovoljan sa bilo kakvim odgovorom. 8
Zahvaljujem. Komentar ili je novo pitanje? Komentar na odgovor. Izvolite.
Poštovani predsjedavajući, kolege i kolegice poslanici, članovi Savjeta ministara, predsjedavajući, gospodo iz medija, nevladinih organizacija, na drugoj sjednici, postavio sam pitanje i postavljaću dok budem poslanik u ovom parlamentu. Dobio sam, istina, odgovor od mnogih institucija BiH, ministarstava, ali ja ne tražim sistematizaciju radnih mjesta. Ja tražim ime i prezime ko tamo sjedi, od direktora do spremačice. Ime i prezime, jer sam kao šlagvort naveo primjer u diplomatiji da cijele porodice rade u diplomatiji kao da su one genetski predodređene da svi imaju reference da to rade. Dakle, je li državna tajna da niko živ ne zna u ovoj zemlji koliko ima u administraciji ove zemlje zaposlenih ljudi? Ali zato imate danas na naslovnoj strani i neka mediji pišu šta hoće, 6.000 maraka poslanici plate. I to je danas glavna tema. Zato tražim i insistiram da mi se za svaku instituciju koja je sa nivoa države dostavi ime i prezime zaposlenih ljudi, jer ponavljam, nije to državna tajna, i to se odnosi na sve agencije, ministarstva, i ovaj parlament i jedino je Stručna služba ovog parlamenta dostavila mi informaciju, sa kojom sam zadovoljan. Ostalo, neću biti zadovoljan dok ne dobijem prave odgovore. Hvala lijepo.
Zahvaljujem. Nemamo više reakcije i komentare na odgovore. Sljedeći poslanici su se javili za nova pitanja: uvaženi poslanik Ahmetović, pa Mehmedović.
Ja se još jednom izvinjavam što sam upao. Poštovani gospodine predsjedavajući, poštovane dame i gospodo, predsjedavajući Vijeća ministara, ministri, dakle, ja želim postaviti jedno poslaničko pitanje Vijeću ministara, ponukan time što se u posljednje vrijeme, čitam iz medija, da za određene ljude iz Srebrenice postoji indicija da postoje nekakve vrste potjernica za njima iz Srbije. Dakle, moje pitanje glasi: Da li je tačno i, ako jeste, onda kako je moguće da se po zahtjevu Srbije proganjaju građani Srebrenice, žrtve genocida, i pokušavaju privesti pred sudove u Beogradu? Šta radi Vijeće ministara i ova država generalno da zaštiti svoje građane? Tražim dakle oštar protest ove države upućen na sve važne međunarodne institucije od UN, Evropske komisije itd. Hvala lijepo.
Zahvaljujem. 9 Ja ću pročitati sad redoslijed kako sam uspio da zabilježim. Znači, Ahmetović, Lagumdžija, Bahtić, Nanić, Bešlagić, Novaković, Križanović. Uvaženi poslanik Mehmedović sledeći.
Uvaženi predsjedavajući, kolegice i kolege zastupnici, članovi Vijeća ministara, ja vas pozdravljam. Ja imam jedno pitanje za Kolegij Zastupničkog doma, odnosno Zajednički kolegij oba doma i Vijeće ministara i koje sadrži 10-tak potpitanja. Vrlo su kratka i evo ja ću ih pročitati. Naime, povodom dopisa predsjedavajućeg Vijeća ministara BiH, Zajednički kolegij oba doma Parlamentarne skupštine BiH na sjednici održanoj 19.2.2008. godine je raspravljao o problemima u vezi sa imenovanjem generalnog direktora Regulatorne agencije za komunikacije i zauzeo stav prema kojem je neophodno da Vijeće agencije poštuje odredbe Zakona o komunikacijama i da pristupi realizaciji zaključka Vijeća ministara BiH, koji je povodom ovog pitanja donesen na 24. sjednici Vijeća ministara BiH, 27.9.2007. godine. Moje pitanje je sljedeće: Na osnovu kojih članova Poslovnika i Zakona o komunikacijama se zasniva stav Zajedničkog kolegija oba doma? Dalje, kako je uopće bilo moguće donijeti tako važan stav bez predstavnika jednog naroda? Treće, zašto na Zajedničkom kolegiju nije konkretizovano u čemu Vijeće agencije nije ispoštovalo Zakon o komunikacijama? Da li se pod nepoštivanjem zakona podrazumijeva neizvršavanje naloga Vijeća ministara BiH i u kojoj mjeri je doneseni zaključak u skladu sa Zakonom o komunikacijama? Da li Zakon o komunikacijama uopšte dopušta bilo kakve intervencije Vijeća ministara u proceduri izbora generalnog direktora ili su iste isključene statusom RAK-a kao nezavisnog regulatornog tijela? Da li je Vijeće ministara uopšte razmatralo da li izabrani kandidat generalnog direktora RAK-a ispunjava zakonske uslove? Zašto je Vijeće ministara razmatralo Prijedlog odluke ako se naknadno tvrdi da dostavljeni materijal nije bio potpun? Zašto nije postupilo po Poslovniku i po Zakonu o Vijeću ministara BiH prema kojem se nekompletni materijali ni ne stavljaju ili se skidaju sa dnevnog reda, uz određivanje roka za kompletiranje istih? Zatim, da li je donesenim zaključkom Vijeća ministara BiH prekoračilo granice svojih ovlaštenja i uzurpiralo zakonska ovlaštenja Vijeća agencije, te samim tim prekršilo Zakon o komunikacijama? Da li se stavom Zajedničkog kolegija kojim je podržan zaključak Vijeća ministara, bez prethodnog utvrđenja njegove osnovanosti i zakonitosti, toleriše kršenje Zakona o komunikacijama i osnovnih principa nezavisnosti RAK-a? I na kraju, da li je ovako postupanje u skladu sa zaključcima sa sastanka za praćenje reformskih procesa na kojim se insistira na važnosti očuvanja nezavisnog statusa RAK-a, što je posebno naglašeno na sastanku održanom 20.2.2008. godine, na kojem se ovo pitanje razmatralo kao posebna tačka dnevnog reda?
Zahvaljujem. Uvaženi poslanik Lagumdžija. Izvolite. 10
Zahvaljujem se, gospodine predsjedavajući, uvažene kolegice i kolege, članovi Vijeća ministara. Gospodine predsjedavajući, posljednjih sedmica se putem medija, koji je, po meni, inače do sada izgubio nekih 7:0 pravosnažnim sudskim presudama zbog laži o meni, ponovo lansirala laž da sam tokom rata ja, citiram: udarao vladin pečat na brojeve računa svojih drugova kriminalaca i tako sa njima krao sveti novac za potrebe odbrane zemlje, zatvoren citat. Mada vjerujem da je to radio nesmotreno, takvom pisanju se pridružuje i moj uvaženi kolega u Parlamentu, ostavljajući sjenku sumnje u vjerodostojnost takvih laži. To me začudilo, tim više, što je moj kolega i sam kao ratni komandant Armije Republike BiH imao problema, jer je često govorio da je na armijske račune stiglo malo novca, da je glavnina išla kroz paralelne privatne strukture, nakon čega im se gubi svaki trag. Tako sam eto i ja optužen da sam zvanične državne račune koristio kao račune mojih, citiram: drugova kriminalaca. Pošto sam kroz ovaj parlament već dobio potvrdu ranije da su bili lažni napadi na mene kao državnog udarnika, zatim da me tužilaštva ne terete ni za kakva krivična djela, te da sam uredno plaćao poreze na sva primanja i namjenske stambene kredite i slično, za što su me inače ovde neki poslanici optuživali, evo sad dobacuju, želim da javnost sazna punu istinu o tzv. ratnim računima Vlade Republike BiH, a posebno onim koje bilo ko veže za moje ime. Ja sam prije 10-tak dana putem javnih medija javno uputio poziv ministru finansija da javnost u potpunosti obavijesti o sudbini računa Vlade Republike BiH koji su otvoreni u ljeto 1992. godine, odnosno o bilo kojim računima koji imaju vezu sa mnom lično, ili sa mnom kao tadašnjim potpredsjednikom Vlade. Dakle, ukoliko je tačno, nažalost, ministar, Vijeće ministara, zamjenik, niko se do sada nije oglasio u to ime, mada sam ja javno uputio poziv da to urade i zato koristim priliku da ukoliko je tačno da sam ja ili bilo ko drugi bio nalogodavac za bilo kakve lažne račune ili zloupotrebu pri korištenju sredstava uime Vlade, ja ovim putem pozivam Tužilaštvo BiH da bez odgađanja provede istragu i da najoštrije kazne onoga ko je to bilo kada radio. Ja zbog toga ovdje, gospodine predsjedavajući, u formi poslaničkog pitanja, tražim od Vijeća ministara, odnosno ministra finansija, evo sad kad sam vidio ovde i ministra sigurnosti i od njega da da punu informaciju o tome. Žao mi je što ne mogu to pitati ministra za civilne poslove, vjerujem da bi on to kvalitetno uradio o tome da li su računi, na koje se mediji pozivaju ili bilo koje račune od 1992. godine do danas, računi Vlade BiH ili Zlatka Lagumdžije i bilo koga ko ih je zloupotrijebio. Tražim odgovor na pitanje: Ko je i za koje potrebe otvarao račune, koliko je od koga sredstava na njih leglo, za šta i kada su sredstva upotrebljena, te ko su bili nalogodavci za isplatu po ovim računima? Također, tražim da odgovorite: Da li je ovim računima ili bilo kojim računima te vrste raspolagao čovjek koji se odaziva na ime Zlatko Lagumdžija? Ukoliko je to tačno, na koji način se to dešavalo? Ovo pitanje pred Parlamentom možete smatrati i mojim ovlaštenjima za Vijeće ministara, za Ministrstvo finansija i Ministarstvo sigurnosti: da bilo gdje u zemlji i u svijetu provjeri bilo koji račun 11 pod bilo kojim naznakama da bi mogao biti pod mojim imenom ili bilo s kim ko ima veze sa mnom, ukoliko vam je to potrebno. Ovo je, naime, jedini način ne samo da se sa mene skinu nove i stare monstruozne optužbe, već da se i dodatno osvijetli i sazna istina o sudbini državnih i privatnih računa korištenih za, je li, svete novce, za potrebu odbrane zemlje. Ja vjerujem da će ovo pitanje kao i odgovor pomoći i prvom ratnom komandantu Armije Republike BiH a danas mom kolegi poslaniku u Parlamentu BiH da rasvijetli probleme na čijem rješavanju i sam insistira. Gospodine predsjedavajući, tražim da se o ovome javnost u najhitnijoj mogućoj mjeri cjelovito i istinito informiše a, da ne bi bilo zbrke, u prilogu vam dajem podatke o računima koji su bili predmet natpisa i izjava na osnovu kojih prosljeđujem ovo poslaničko pitanje, dakle da imate od čega početi. Ja se zahvaljujem. Ovo ćete sve dobiti u pisanoj formi, kao i fotokopije onoga što bar ja znam a ne sumnjam da ćete vi naći sve što treba.
Zahvaljujem. Uvaženi poslanik Bahtić. Izvolite.
.... imam još dva pitanja. Prvo pitanje: Tražim da mi se dostavi nacionalna struktura državnih službenika zaposlenih u institucijama BiH, znači Vijeće ministara, Predsjedništvo, agencije, direkcije i svih onih koji se finansiraju iz Budžeta BiH. Obrazloženje: Ovo pitanje postavljam iz razloga što po Zakonu o državnoj službi u institucijama BiH „Službeni glasnik BiH“ br. 19/02, 35/03, 4/04, 26/04, 37/04, 48/05, 2/06 i 32/07, kaže, da struktura državnih službenika u državnoj službi okvirno odražava nacionalnu strukturu stanovništva BiH prema posljednjem popisu stanovništva, te me interesira da li je u praksi uistinu tako. I drugo pitanje vanredno, koje nisam bio planirao: Tražim od Vijeća ministara također da mi odgovori da li je tačno da je poslanik Zlatko Lagumdžija dao ovlaštenje u ratu da se prikupljaju sredstva po zapadu i Evropi, da li postoji taj pečat i ta ovlaštenja i koliko je novca prikupljeno na račun? Hvala.
Zahvaljujem. Znači, imamo po redu: uvaženi poslanik Nanić, Bešlagić, Novaković, Križanović, Rajilić, Jukić, Dolić. 12
Zahvaljujem, gospodine predsjedavajući, članovi Vijeća ministara, kolegice i kolege poslanici. Ja bih danas htio postaviti jedno poslaničko pitanje Ministarstvu prometa i veza pri Vijeću ministara BiH, a radi se o sljedećem. U sredstvima informisanja može se saznati o aktivnostima koje vodi Vijeće ministara, entitetske vlade o izgradnji putne infrastrukture, tj. autoputeva u BiH. Dio teritorija BiH, tj. Unsko- sanski i Livanjski kanton, u svim tim planovima kao i da ne postoji, tako da planovi Vlade Federacije završavaju sa Donjim Vakufom ili, u najboljem slučaju, sa Jajcem, a planovi Vlade RS sa Prijedorom. Kao poslanik iz te izborne jedinice, moram zaista izraziti svoje neslaganje sa takvim načinom rada, što ima za posljedicu da je nama Kraišnicima vremenski bliži Beč a evo u zadnje vrijeme i Minhen, iako je tri puta dalji od Sarajeva. Pitam ministra: Da li jeste i kako je planirano povezivanje ovog dijela BiH, znači Unsko-sanskog i Livanjskog kantona sa ostatkom države u planovima koje vodi Vijeće ministara?
Zahvaljujem. Apelujem na poslanike da što kraće postavljaju pitanja, da bi, u skladu sa onim što smo na početku ove sjednice predložili, i imajući u vidu što je gospodin Zorić rekao, svi dobili riječ. Uvaženi poslanik Bešlagić, izvolite.
... moje će pitaje biti veoma kratko: U kojoj je proceduralnoj fazi Zakon o zaštiti dobrobiti životinja. Entitetske vlade i Vlada Distrikta Brčko su dale svoje primjedbe na prijedlog ovog zakona. Komentare na njihove predloge je dalo Udruženje građana za sprečavanje okrutnosti nad životinjama ... Sarajevo i dostavili im 20. oktobra 2007. godine ovaj zakon. Znači, odavde je otišao u proceduru i sada samo se traži kada će se naći definitivna odluka. Hvala.
Zahvaljujem. Uvaženi poslanik Novaković. Izvolite.
Gospodo, predsjedavajući, predsjedavajući Savjeta ministara, ministri, kolege, 24.6.2005. godine je zvanično i ceremonijalno otvoren Granični prelaz Donja Gradina i do dan-danas ovaj prelaz nije u funkciji za teretni saobraćaj, iako su prelazi oko njega u značajnoj mjeri opterećeni teretnim saobraćajem, gužvama i dugotrajnim čekanjem. Moje pitanje glasi: 13 Kada će Granični prelaz Donja Gradina biti u funkciji za teretni saobraćaj i koji su razlozi što do sada nije stavljen u funkciju? Hvala.
Zahvaljujem. Uvaženi poslanik Križanović. Izvolite.
Zahvaljujem, gospodine predsjedavajući. Ja ću također vrlo kratko pitanje, upućeno Centralnom izbornom povjerenstvu, odnosno Centralnoj izbornoj komisiji. Naime, Odlukom ove komisije od 17.1.ove godine, doneseno je Uputstvo o primjeni, zapravo stavljeno je van snage Uputstvo o primjeni Zakona o sukobu interesa u institucijama BiH. Naime, ovim uputstvom je malo preciznije definirano i nadležnost ove komisije u provođenju ovog zakona i u entitetima. Dakle, Zakona o sukobu interesa. Tražim odgovor od Centralne izborne komisije na sljedeća dva kratka pitanja: 1. Da li je Centralna izborna komisija donijela novo uputstvo za primjenu ovog zakona? 2. Da li je stavljanjem van snage ovog uputstva CIK ukinuo važnost ovog zakona i praćenje njegove primjene i na razini entiteta? Evo, odustajem od daljeg obrazloženja o interesu ovih odgovora. Hvala vam.
Zahvaljujem. Uvažena poslanica Rajilić. Izvolite.
Gospodine predsjedniče, dame i gospodo, moje pitanje je slično pitanju gospodina Novakovića, a odnosi se na kategorizaciju graničnih prelaza između Republike Hrvatske i BiH na potezu Nogi Grad – Gradiška. Evo, kako je on već rekao, znači postoji granični prelaz u Gradini koji nije, kod koga nije došlo do kategorizacije ovog graničnog prelaza, tako da on služi za prelaz samo motornih, putničkih motornih vozila, a ne i teretnog saobraćaja. A drugi dio pitanja se odnosi na mogućnost otvaranja graničnog prelaza kod Martin Broda gdje imamo situaciju da pješaci i ljudi koji voze osobne automobile idu i do 25 km u jednom pravcu, da bi prešli granični prelaz. Posebno se odnosi na one koji imaju zemlju u Republici Hrvatskoj: ne mogu je obrađivati, a imaju znači putnu komunikaciju u samoj blizini ovoga područja oko Martin Broda. Hvala lijepo. 14
Zahvaljujem. Uvaženi poslanik Jukić. Izvolite.
Evo, radi se o jednoj inicijativi Vijeću ministara BiH. Dakle, potrebno je ubrzati sve aktivnosti na izradi zakona o carinskoj tarifi BiH ili izmjena i dopuna postojećeg Zakona o carinskoj tarifi BiH. Obrazloženje: Ne treba posebo govoriti ali evo ja ću reći nekoliko samo riječi. Poznato je da je sadašnjim rješenjem predviđeno plaćanje carine na uvoz repromaterijala sirovina i opreme što je neodrživo, a naročito nakon prihvaćanja CEFTA-e, čime su naša poduzeća dovedena u neravnopravan položaj spram konkurencije u okruženju. Mislim da malo je nas ovde ko nije dobio, barem, jedanput bio upitan od poduzeća, vlasnika poduzeća u BiH: Zašto mi u BiH plaćamo carine na uvoz repromaterijala i opreme, kad znamo kakva je opća situacija, da je velika nezaposlenost i da je vlast u BiH na svim razinama zadužena stvarati ambijent za bolju konkurentnost domaćih poduzeća. Ja mislim da ovo pitanje treba aktualizirati i da Vijeće ministara treba stvarno ubrzati sve poslove aktivnosti da ovaj zakon dođe što prije u Parlamentarnu skupštinu BiH. Ja se nadam sa dobrim predloženim rješenjima. Ako ne budu dobra, naravno, mi smo u prilici kroz amandmane djelovati i urediti tako da osiguraju bolji položaj i bolju konkurentnost naših poduzeća.
Zahvaljujem. Uvaženi poslanik Dolić. Izvolite.
Gospodo, predsjedavajući, cijenjene kolege i kolegice, uvaženi gosti, ja imam danas dva kratka poslanička pitanja. Prvo pitanje je predsjedavajućem Vijeća ministara BiH: Molim da mi se u pismenoj formi dostave podaci o visini plaća direktora i visini naknada predsjednika i članova nadzornih odbora u ustanovama, agencijama i drugim vladinim institucijama, nad kojima ingerencije ima Vijeće ministara i država BiH. Ove podatke tražim iz razloga što se s pravom vrlo često upire prstom u visine plaća i primanja poslanika, a pouzdano se zna da u ovoj državi ima puno više onih koji bi više trebali dijeliti sudbinu sa građanima BiH. Drugo pitanje je pitanje ministru pravde u Vijeću ministara BiH: Koliki je broj neriješenih predmeta u svim sudovima u BiH? Kakva je njihova predmetna i teritorijalna struktura, kakav je odnos tog broja neriješenih predmeta u odnosu na broj 15 neriješenih predmeta prije pet ili šest godina, odnosno prije početka reformi u pravosuđu BiH, i šta se namjerava poduzimati u namjeri da se broj neriješenih predmeta sudova u BiH svede u normalne okvire? Ovo pitanje se vrlo često nameće u razgovorima sa građanima i institucijama u BiH, u kontekstu rezultata provedenih reformi u pravosuđu u BiH, i sve češćih ocjena kako je reforma u pravosuđu ustvari počela i završila sa reformom ili povećanjem plaća za sudije i tužioce i kako je to smatrano glavnim parametrom za povećanje efikasnosti i neovisnosti sudova, sudija i tužilaca. Hvala lijepa.
Zahvaljujem. Uvaženi poslanik Suljkanović. Izvolite.
Uvaženi predsjedavajući, cijenjene koleginice i kolege, članovi Vijeća ministara, ja imam jedno kratko pitanje upućeno Vijeću ministara. Pitanje glasi: U kojoj fazi se nalazi izrada 'Zakona državne pomoći'? Sporazumom o stabilizaciji i pridruživanju, čije se potpisivanje očekuje uskoro, zahtijevaće se efikasan i funkcionalan sistem kontrole i nadziranja državne pomoći privrednim subjektima. Na bazi Odluke o evropskom partnerestvu iz novembra 2005. kao i ... Akcionog plana za njegovo provođenje, BiH je trebala da pripremi svoje zakonodavstvo i uspostavi inventar državne pomoći tokom 2007. godine. Zakonodavstvo zapravo propisuje okvirna pravila za uvođenje sistema nadzora državne pomoći i u ovaj proces bit će uključeni svi nivoi vlasti. Inventar je kompletna baza podataka svih programa državne pomoći u jednoj zemlji, a zakon je označen kao 'Zakon o državnoj pomoći' i donijele su ga sve zemlje u okruženju, osim Srbije i Bosne i Hercegovine. Hvala.
Zahvaljujem. Uvaženi poslanik Bećirović. Izvolite.
Ja imam jednu poslaničku inicijativu i jedno pitanje. Poslanička inicijativa glasi: U namjeri da pokrene borbu protiv upotrebe jezika mržnje, rasizma, ksenofobije, antisemitizma, šovinizma i svakog drugog oblika raspirivanja netolerancije i ekstremističkih pogleda, a s ciljem sprečavanja i širenja najmračnijih nacifašističkih ideologija i pojava, Predstavnički dom Parlamentarne skupštine BiH usvaja inicijativu kojom zadužuje Vijeće ministara BiH da izradi i Parlamentarnoj skupštini BiH dostavi tekst 'Zakona o zabrani svih 16 neofašističkih organizacija i upotrebe njihovih simbola, uključujući zabranu ustaških i četničkih organizacija, kao i onih koje se naslanjaju na tradiciju Handžar divizije'. Rok za dostavljanje zakona u parlamentarnu proceduru je najkasnije šest mjeseci od dana usvajanja navedene inicijative. Obrazloženje: Brojni međunarodni dokumenti govore o potrebi sprečavanja djelovanja onih snaga koje šire i raspiruju govor mržnje. O tome govori Povelja UN, Međunarodni pakt o građanskim i političkim pravima, zaključci Svjetske konferencije o ljudskim pravima koja je održana u Beču 25. juna '93. godine, Međunarodna konvencija o ukidanju svih oblika rasne diskriminacije koju je donijela Generalna skupština UN 1965. godine, Evropska konvencija za zaštitu ljudskih prava i temeljnih sloboda. U Preporuci Vijeća Evrope o govoru mržnje, također, imamo zaključke u vezi s ovim. Također, veoma poučna iskustva su i praksa brojnih zemalja Vijeća Evrope u borbi protiv fašizma i govora mržnje. Ja sam ovde naveo, nemam naravno vremena da to sada obrazlažem, šta o tome govori Kazneni zakon Njemačke, šta o tome govori zakonodavstvo Velike Britanije, kako se protiv fašizma bori zakonodavstvo u Italiji, Francuskoj itd. Nažalost, iako se rat u BiH završio 1995. godine, među stanovništvom naše zemlje još uvijek imamo prisutne svakodnevne pojave raspirivanja nacionalne, vjerske mržnje i huškanja jednih naroda protiv drugih, što je u današnjim uslovima pogodno tlo za rastenje i narastanje fašističke ideologije i njenog provođenja u praksi. Smatram da kao poslanici u najvišem zakonodavnom organu BiH imamo dug prema bosanskohercegovačkoj javnosti, a posebno prema generacijama koje dolaze da se suprotstavimo pokušajima falsifikovanja istorije i da doprinesemo izgradnji takvog društva koje će počivati na planetarno priznatim antifašističkim vrijednostima. I nedavna prošlost, obilježena povampirenjem fašizma, nam daje za pravo i obavezuje nas i na očuvanje mira na ovim prostorima, da ne dopustimo da fašizam ponovo digne glavu i zaprijeti budućnosti BiH. Ja dostavljam ovu inicijativu, sa obrazloženjem na šest stranica i molim evo zaista da na narednoj sjednici Parlamenta, ne danas jer je tehnički neizvodljivo, ali na narednoj sjednici ova inicijativa dođe na dnevni red da se Parlament izjasni u vezi sa ovom inicijativom. I drugo, imam dakle jedno poslaničko pitanje. Njega postavljam evo gotovo više od godinu dana, ne samo ja već i brojni poslanici u Parlamentu i ponovo ga danas postavljamo: Zašto nema TV prenosa Predstavničkog doma Parlamentarne skupštine BiH kada smo svi dakle jednoglasno u Predstavničkom domu donijeli zaključak da uvedemo taj prenos? Ja mislim da je došlo vrijeme da napokon kažemo pošteno je li neko neće da provede zaključak Parlamentarne skupštine BiH, je li neko nemoćan da provodi zaključke ovog najvišeg zakonodavnog organa, da li se eventualno neko boji javnosti i građana koji bi pratili šta rade njihovi izabrani predstavnici ili ima neki četvrti razlog!? Ali bilo bi zaista napokon vrijeme da se Parlament očituje u vezi sa onim o čemu se izjasnio, a izjasnio se prije pet mjeseci da hoćemo direktan TV prenos.
Zahvaljujem. 17 Uvaženi poslanik Halilović. Izvolite. On je zadnji prijavljeni.
Gospodine predsjedavajući, ja ću postaviti dva kratka pitanja, mada evo jedno pitanje je djelimično postavio i kolega Bećirović. Prvo pitanje je predsjedavajućem Vijeća ministara doktoru Nikoli Špiriću i moj zahtjev je: Da se ispitaju svi računi koji su otvoreni uime Republike BiH koji su bili: ko su bili potpisnici, koliko je novca prikupljeno i šta je sudbina, odnosno kako je potrošen taj novac? Obrazloženje: iz različitih izvora informisan sam da je količina prikupljenog novca oko 10 milijardi dolara, i da je mala količina tog novca stigla u Republiku BiH, tadašnju Republiku BiH, odnosno da je stigla do onih kojima je bila namijenjena. Na sva pitanja koja sam godinama postavljao, i javno i putem medija, odgovor sakupljača novca bio je da su oni dužni polagati račune donatorima, a ne građanima BiH u čije su ime to radili. I ja molim da se na ovo pitanje detaljno odgovori i žao bi mi bilo ukoliko je kolega Lagumdžija shvatio ovo moje pitanje, odnosno taj moj istup, u bilo kojoj ličnoj ravni, nego samo u jednoj principijelnoj ravni, da se ovo pitanje konačno dovede do kraja. Drugo pitanje je Kolegiju, predsjedavajućem Predstavničkog doma Parlamentarne skupštine BiH, odnosno Kolegiju ove skupštine: Kada ćete osigurati konačno i realizirati zaključak ovog parlamenta, ovog doma da se osigura direktan TV prijenos ovih sjednica? Ja mislim da ovdje nije potrebno nikakvo obrazloženje i gotovo mi je nevjerovatno obrazloženje bilo: nema za to tehničkih mogućnosti! A ima tehničkih mogućnosti da se direktno vrši prijenos Skupštine Kosova iako znate, iako ste znali da će takav jedan gest izazvati među makar većinom, odnosno, kod većine građana BiH negodovanje i neslaganje. Znači, može se osigurati, ima tehničkih pretpostavki da se osigura direktan TV prijenos zasjedanja Skupštine Kosova, a nema tehničkih mogućnosti da se osigura direktan TV prijenos ovog parlamenta. Meni je ovo jedan od indikatora i pokazatelja da se neko ovdje boji javnosti i iz tih razloga vrši se opstrukcija zaključka ovog parlamenta. Hvala vam lijepo.
Predsjedavajući gospodin Živković ima namjeru odmah odgovoriti.
S obzirom da po Poslovniku se može odmah odgovoriti – ja, upućeno je Kolegijumu – da vas podsjetim da je nebrojeno pisama upućivano BHTV i nebrojeno puta su nam odgovarali da nemaju tehničke mogućnosti da se to uradi. Naša namjera je bila prema odluci naše Komisije za saobraćaj i komunikacije da se organizuje jedna plenarna sjednica na kojoj će rad i 18 Upravnog odbora i samog Uređivačkog kolegijuma biti ovdje tačka dnevnog reda, na koju treba da se donese zaključak: ako se poslanici slažu, da se svi smijene tamo i da se ovdje kamere postave. Znači, mi u Kolegijumu insistiramo svaki put, i to nije do Kolegijuma da se ne može obezbijediti televizijski prenos ovde, tako da nemojte da stavljate Kolegijumu na teret da su oni krivi zato što se ne obezbjeđuje direktan prenos. Naš je interes da se to uradi, neko drugi je kriv. Mi nismo u stanju da te ljude smijenimo, ovdje će Parlament na otvorenoj sjednici da kaže šta ćemo dalje da radimo. Zahvaljujem. Izvolite komentar. Ako nema komentara, uvaženi poslanik Kalabić. Izvolite.
Gospodine predsjedavajući, evo da se i ja pridružim ovim pitanjima protiv fašista, nacista, raznih gamadi, monstruoznih optužnica i svega onoga što uz to ide. I kao što reče uvaženi kolega Lagumdžija, i ja sam evo u obavezi da protiv ovih montiranih i monstruoznih optužnica na neki način reagujem. Haranga u Sarajevu koja ide iz jednog dijela medija, koja ide ispod svakog nivoa i koja je već duže prisutna, ja znam da nema namjeru da rasvijetli određene događaje, već da određene ljude diskvalifikuje na svaki mogući način, i to nije sporno. Ali mi smo eto ljudi koji se bavimo javnim poslom i dužni smo da odgovorimo na način na koji možemo i umijemo. Stoga ću i ja zbog medijskih prezentacija određenih događaja – monstruoznih, monstruoznih, montiranih – biti prinuđen takođe da zatražim jedan odgovor u političkom životu Prnjavora, i u BiH ne postoji pitanje na koje ja nemam odgovora, samo ako mi se omogući. Ali u montiranim stvarima gdje nemate priliku da odgovorite, normalno da je sve moguće. S obzirom da u Prnjavoru i ptice na grani znaju ko je izvršio ubistvo Mile Nastića, ko je u njemu učestvovao imenom i prezimenom, s obzirom da smo mi tada kao policijski radnici ostavili dva kilograma dokumentacije za takvo ubistvo, da smo nakon toga eliminisani iz policije, i da svi znaju kako se dalje razvoj događaja po tom slučaju odvijao, i da je neko na brzinu, montirajući takve stvari, ne želeći da ... predoči prave činjenice, nego normalno rekao sam šta mu je bio cilj: iznio monstruozne laži, ja sam dužan i obavezan da postavim sledeće pitanje: Da li je državnom tužilaštvu, da li je i kada podignuta optužnica za ubistvo Nastić Mile u Prnjavoru 1995. godine a, ako nije, ko su bili istražni sudija i tužilac u tom slučaju, na kojim funkcijama se nalaze danas, te kakvo je obrazloženje za nepodizanje optužnice? Hvala.
Zahvaljujem. Lijanović. Naknadno, je li?
Nije naknadno nego redovno. 19
Niste se redovno javili, sad ste se tek javili. Ja sam sve pročitao ali evo neću nikome ja onemogućiti. Izvolite.
Evo malo me i diskusija inspirirala da postavim pitanje. Ja bih postavio pitanje direktoru Javnog RTV servisa. Da li je moguće da osigura prenos sjednica u terminu od 10:00 do 16:00 sati, ukoliko ima najavu održavanja sjednica sedam dana prije, kada i mi dobivamo dnevni red? Mislim da jedan takav prenos je moguć, jer sam razgovarao sa puno kompetentnih ljudi pa, između ostalog, i sa BHRT-a, koji su tvrdili da to njima uopće nije problem, ako je zahtjev tako formuliran. Ako je zahtjev formuliran da se sjednice prenose u peridu koji se ne zna koliko traje, u periodu koji se ne zna kad će biti, onda je logično da oni to ne mogu provesti, jer ne mogu planirati svoju programsku šemu na osnovu nečega što je trenutno. Hvala.
Zahvaljujem. Zaključujemo poslanička. Izvolite komentar. Komentar na?
Vezano za, molim?
Komentar na šta?
Pa Vi ste dali odgovor meni, čini mi se, i kolegi Haliloviću vezano za direktan prenos. Je li tako?
Da, izvolite.
Pa u skladu – evo, da ne pozivam se na Poslovnik, da ne širim uopšte raspravu samo, dakle – suština naše intervencije bila je u tome da pokušamo još jednom potcrtati da je Parlament BiH donio zaključak u vezi sa TV prenosom. I naše ključno pitanje je bilo: Da li zaključak koji je donio ovaj naš najviši zakonodavni organ u zemlji, da li mi možemo provoditi zaključke koje donosimo ili je Vaš odgovor znak i konstatacija da smo postali nemoćni da provodimo ono što zaključujemo? 20
Uvaženi poslanik Halilović: odgovor, rakcija na odgovor.
Pa vrlo kratak komentar, ja sam vrlo pažljivo slušao ovaj Vaš odgovor, vrlo pažljivo sam pročitao odgovore koji sam dobio od Vas, jer sam ovo pitanje postavio i postavit ću ga svaki put dok ne budu kamere ovdje u ovoj sali. A u vrijeme kad su ovdje, mislim da su ovdje u drugom redu, gdje gospodin ministar Sadović sjedi, sjedili iz Menadžmenta TVBH, pitao sam ih, poznavajući ih iz ranijeg perioda, pitao sam ih: Zašto se ne prenose sjednice, TV prenosi sjednica ovog parlamenta? Oni su mi rekli da je Kolegij oba doma otprilike zatražio od njih da prenose samo kad su zajedničke sjednice, a ne ove redovne. Ja ne ulazim niti želim ovdje da budem ... istražni organ, ali vas molim da osigurate, jer konačno ovaj parlament postavlja, to je Javni servis, osnivač te televizije je ovaj parlament, najveći dio Upravnog odbora postavlja ovaj parlament i mislim da postoje mehanizmi da se osigura da se na tom banalnom pitanju, rekao bih banalnom pitanju, a važnom pitanju za građane BiH, ne trošimo više... Hvala.
S obzirom po Poslovniku, ja onaj ... koji sam odgovorio, imam poslije da kažem i reakciju na vaš odgovor, da kažem, da apsolutno odbacujem bilo kakvu namjeru da se Kolegijumu ovoga doma imputira da ne želi da ima direktan TV prenos i da ne želi da sprovede odluku ovoga doma i zaključak da se taj prenos omugući. Možemo samo da kažemo da ako ste izveli iz toga da smo mi poslali samo za plenarne sjednice da se prenose da to nije tačno, da smo poslali svaki put, i za ovu sjednicu 15 dana unaprijed. Zna se da će ova sjednica biti danas i u ovo doba, da se to prenosi, međutim to se ne izvršava. Međutim, svaki put će nam se imputirati sa neke druge strane da mi na uređivačku politiku djelujemo, samim tim što ste rekli da mi određujemo ko će da bude tamo, i zato očekujemo da ovdje Parlament na sjednici plenarnoj kaže zajedno svojim zaključkom da li je to uredu i da li te ljude treba smjenjivati, a ne da to uradi Kolegijum. Iz tog razloga je Kolegijum tako reagovao. Zahvaljujem. Zaključujem ovu tačku dnevnog reda i prelazimo na treću tačku dnevnog reda: Ad. 3. Prijedlog zakona o nezavisnim i nadzornim tijelima policijske strukture Bosne i Hercegovine, sa Izvještajem Zajedničke komisije za odbranu i bezbjednost Podsjećam vas da smo ovaj prijedloge zakona na 22. sjednici usvojili u prvom čitanju. 13. marta 2008. godine nadležna Zajednička komisija za odbranu i bezbjednost dostavila je Izvještaj o Prijedlogu zakona koji je negativan. Dakle, Komisija nije prihvatila zakon. 21 U skladu sa Poslovnikom, mi sad raspravljamo o Izvještaju Komisije, posebno naglašavam, gospodo, danas raspravljamo o Izvještaju Komisije i podsjećam vas da, ako Izvještaj ne usvojimo, ovaj zakon je pao. Ukoliko Izvještaj ne usvojimo, Prijedlog zakona vraća se i Komisiji radi dodatnog razmatranja i dostavljanja novog izvještaja u roku koji odredi Dom i sa smjernicama koje odredi Dom. Otvaram raspravu o Izvještaju Zajedničke komisije o Predlogu zakona iz treće tačke dnevnog reda. Izvolite. Uvaženi poslanik Dolić. Izvolite.
Kolegice i kolege, uvaženi gosti, iako sam svoje stavove i stavove Demokratske narodne zajednice po pitanju ova dva zakona koji tretiraju reformu policije u BiH iznio prilikom rasprave u prvom čitanju, imam potrebe. Iako predsjedavajući ovdje naglašava da se radi o Izvještaju, imam potrebu da neke od tih stavova ponovim ili bolje potcrtam. A sve je vezano opet za Izvještaj. Ovo je potrebno iz razloga što se ovih dana vodi jedna čudna kampanja, pa i lobiranje po principu: Ako nisi s nama, onda si protiv nas; ili još gore, pokušava se izvršiti klasifikacija stranaka i poslanika po principu: dobri i loši momci, zavisi iz kojeg ugla se to promatra. Osobno da kažem: niti sam s kim, niti sam protiv koga i Demokratska narodna zajednica i ja osobno nemamo obavezu prema bilo kome, osim dakle prema onima koji su nas birali i neka oni procijene ili ocijene kako smo tu obavezu izvršavali. Po mome shvatanju, evropski put za BiH nema alternativu i ja isključivo u tome vidim za BiH ono svjetlo na kraju tunela. Naravno, na putu do Evrope, neizbježno nam se valja suočiti sa brojnim reformama koje su teške, neugodne i vrlo često bolne. Zbog stanja kakvo jeste u BiH i koje je opterećeno sa podjelama i nepovjerenjem svake vrste, Demokratska narodna zajednica i ja osobno smatramo da je nerealno u reformama očekivati idealna i konačna rješenja u prvim koracima. Realno i racionalno u ovakvoj situaciji je na reforme gledati kao na jedan dinamičan proces evolucije rješenja, u kojem bi se do dobrih rješenja dolazilo korak po korak, pri čemu bi brzina i dužina koraka ovisila od međusobnog povjerenja i stvorenog ambijenta za reformu. Reforme u BiH se ne mogu provesti ucjenama, nametanjima ili teškom retorikom koju mi uporno koristimo. Poznato je u praksi da su uspješni istinski reformisti u prvoj fazi političke žrtve reforme, ali kod nas očito žrtve ove vrste ne dolaze u obzir, bez obzira ... što se žrtve takve vrste isplate. Kada su u pitanju konkretna dva policijska zakona, koji su danas pred nama u formi, evo, na neki način, izvještaja Zajedničke komisije za odbranu i sigurnost, mislim da bi bila velika šteta i greška te zakone isključiti iz parlamentarne procedure, i time do daljnjeg prolongirati potpisivanje Sporazuma o stabilizaciji i pridruživanju sa EU. U prvom čitanju, a i sada kažem, po svojim reformskim dostignućima i segmentu policije u BiH, ovi zakoni su magla i jedno veliko ništa ali, ako i to ništa znači korak za BiH ka Evropi, i ako to bar malo popravlja opću klimu za reforme, podržimo i to ništa kako bi od toga imali priliku napraviti nešto. Razlog više što trebamo napraviti taj zajednički iskorak je i to što on objektivno ničim ne pogoršava sadašnje stanje u oblasti policije. Podrškom ovim zakonima, mi šaljemo i poruke 22 da se u ovoj zemlji bar oko malih stvari možemo dogovoriti i da smo spremni na kompromise na putu do Evrope. Na kraju, osobno mislim da bi prihvatanjem Izvještaja Zajedničke komisije i eliminisanjem ovih zakona iz parlamentarne procedure sami sebi dali još jedan autogol na evropskom putu. Mislim da je to suviše velika cijena koju stavljamo na teret ove zemlje i njenih građana. Dakle, ja ću glasati protiv Izvještaja Zajedničke komisije i time dati doprinos da zakoni ostanu u proceduri i budu usvojeni kako bi BiH prešla ovu prvu stepenicu u dugom stepeništu evropskog puta. Hvala lijepo.
Zahvaljujem. Uvažena poslanica Hadžiahmetović. Izvolite.
Zahvaljujem. Uvaženi članovi Kolegija, kolegice i kolege, članovi Vijeća ministara, evo dozvolite da kratko uime Kluba poslanika Stranke za BiH pozdravim konačno da imamo na dnevnom redu prvu raspravu, pa makar i o Izvještaju Komisije o jednoj od ključnih reformi u BiH, neophodnih reformi u BiH, ne samo zbog evropskog puta nego i zbog stanja unutar BiH. Ja hoću da posebno podsjetim i važnost, naravno, ispunjavanja prvih koraka u reformi policije. Naglašavam, prvih koraka, jer se reforma policije o čemu moramo voditi računa ne iscrpljuje sa ova dva zakona. Ovo je tek početak cjelokupne reforme koju ćemo naravno u duhu svega onoga što je već ranije dogovoreno, o čemu je postignut konsenzus, i naravno i u duhu onoga o čemu će biti angažmana i u narednom periodu, imati priliku da ... razgovaramo i u budućnosti. Pominjem ovo iz razloga što čini mi se nije suvišnim podsjetiti na ogromnu i rastuću cjenu kašnjenja BiH na evropskom putu i, naravno, i svega onoga što to podrazumijeva, u smislu i obaveza unutrašnjih reformi u BiH. I dozvolite da pomenem na posebno važnost činjenice da uvažavajući ponekad možda i opravdane kritike zašto se o krupnim reformama razgovara izvan institucija sistema da konačno pozdravim da imamo i priliku da, odnosno, damo sebi šansu da razgovaramo o ovako ... jednom krupnom pitanju na upravo na najvišem zakonodavnom organu u BiH. U tom smislu, ja hoću da pomenem da trebamo biti svjesni i ogromne odgovornosti, naravno i šanse koja se daje i BiH. Međutim, da se malo i podsjetimo i u smislu i procedure i Poslovnika da, ukoliko bismo prihvatili Izvještaj Komisije ... koji nam je dostavljen, mi bismo sebi oduzeli šansu ... da razgovaramo, odnosno eventualno nađemo odgovarajuće rješenje. U tom smislu, ja bih vas sviju pozvala da damo šansu Komisiji opet da napravi jedan drugačiji, odnosno, novi izvještaj, možda sa nekom novom argumentacijom u novim okolnostima, i da sebi damo šansu da razgovaramo, odnosno, da eventualno napravimo prvi iskorak, vodeći naravno računa upravo o ovoj rastućoj cijeni kašnjenja kako unutar reformi unutar BiH jednako tako i kašnjenja na evropskom putu. 23 U tom smislu, ja vas i podsjećam da će Stranka za BiH odbiti Izvještaj Komisije i pozvati Komisiju da još jednom razmotri važnost ovih reformi. Hvala vam.
Zahvaljujem. Ja vidim da su kolege već primijetile. Naime, objedinićemo raspravu o trećoj i četvrtoj tački dnevnog reda, s obzirom da su, a glasaćemo naravno ... posebno o zakonima. Sljedeći su se prijavili uvaženi poslanik Zorić, pa Dokić, pa Kalabić, Mitrović. Izvolite.
Ja ću vrlo kratko kazati pošto ja pripadam mješovitom klubu. Dakle, neću govoriti uime kluba, jer u klubu imamo različita mišljenja po ovom zakonu, ja ću reći uime Stranke HDZ 1990. Mi smo za odbijanje ovakvog izvješća, jer smo svjesni trenutka i važnosti donošenja ovih zakona. Ja ću jednom rečenicom kazati da razumijem i one kolege i u povjerenstvu i ovdje u Parlamentu koji imaju i drugačije mišljenje od mene i koji tvrde da reforma nije dovoljna. Međutim, ako nam Evropa pruži ruku i kaže samo se malo pomaknite, i to je za nas dovoljno da potpišemo Sporazum o stabilizaciji i pridruživanju, mi taj korak trebamo napraviti i onda u sljedećim koracima, je li, praviti bolje i snažnije reforme. Hvala. Naravno, moja rasprava se odnosi na oba zakona.
Zahvaljujem. Uvaženi poslanik Dokić. Izvolite.
Hvala, gospodine predsjedavajući. Kolegice i kolege poslanici i ostali gosti u ovom sastanku, ja mislim da nam se pruža jedinstvena prilika da danas i sutra stvorimo uslove da BiH već u sljedećem mjesecu može da potpiše Sporazum o stabilizaciji i pridruživanju. Svi smo ne jednom konstatovali da je to prioritet nad svim prioritetima i ono što bih evo molio sve poslanike da se ukoliko je to ikako moguće izdignu iznad svojih partijskih kratkoročnih interesa, a vode računa o državnim interesima, jer je ovo zaista državni interes broj jedan. Ne bih rekao samo da je to interes BiH, već i regionalni interes, shvatite me kako god hoćete, i taj potpis će doprinijeti stabilizaciji prilika u regiji, koje su takve kakve su, da sad ne ulazimo u ovu priču. Moram da kažem i to da smo zaista po mnogo čemu specifični, pa evo i po ovoj situaciji ... po našem odnosu prema ovoj pruženoj ruci iz Brisela da potpišemo Sporazum o stabilizaciji i pridruživanju. Sve zemlje koje su prošle ovaj proces kroz koji mi prolazimo, a ovo što ću vam reći nisu moje riječi već ljudi iz Brisela. Sve zemlje su tražile blaže uslove za prijem, a jedino, sad citiram jednog od zvaničnika: jedino BiH traži strožije uslove. Mislim da o tome treba da razmislimo šta nam to znači i da li ćemo ovakvim inaćenjem i rješavanjem 24 nekih naših pitanja koje nismo u stanju da riješimo rješavati preko Brisela, Vašingtona i drugih velikih svjetskih metropola. Moja je poziv svima da se okrenemo sebi, našim institucijama i u okviru tih institucija da se dogovaramo. Ja očekujem da će ovaj parlament već u narednih sat vremena odbiti Izvještaj Komisije. A i sad postavljam jedno pitanje, s obzirom da nam je Poslovnik takav kakav je: Možemo li, može li ovaj cijeli Parlament ako o jednoj odluci, generalno sad posmatram, ako o jednoj odluci dobije skupštinsku većinu po poslovničkoj proceduri potpuno, može li jedna komisija da blokira taj proces? Zato vas molim, i one koji su protiv pogotovo da shvate tu činjenicu da bi bila vrlo ružna poruka da jedna komisija, jedan manji dio Parlamenta blokira nešto iza čega je stajala većina. Hoću da vas podsjetim na riječi jedne ... svečane izjave, tako da kažem, kroz koju smo, nadam se, svi prošli prilikom vjenčanja. Jedna od poruka, ja vjerujem, svih matičara jeste: Ne dozvolite da vaši odnosi budu regulisani zakonima. I moja je sada poruka: Ne dozvolimo da ovo krupno pitanje bude regulisano manjkavošću našeg poslovnika! I oni koji su protiv iz određenih sitno-partijskih razloga, nađite načina da omogućite da i kroz komisiju ovi zakoni prođu i dođu pred ovaj parlament i da dobiju skupštinsku većinu. Hvala vam lijepo.
Zahvaljujem. Uvaženi poslanik Kalabić. Izvolite.
Poštovani predsjedavajući, uvažene kolege, ja ću vrlo kratko, s obzirom da je evo kolega Dokić ponovio dobrim dijelom ono što sam i ja mislio kazati, i s obzirom da je SNSD o ovome sve rekao, da je danas rasprava o Izvještaju Komisije, mislim da je u interesu BiH u ovom momentu da se takav izvještaj odbije. SNSD će to tako uraditi i poziva i ostale da odbijemo, po mogućnosti, sa što većim brojem glasova, jer smatram da ne postoje ovdje poslanici koji su protiv ove priče o reformi policije i koji su protiv evropskog puta.
Zahvaljujem. Uvijek, uvaženi poslanik Bešlagić, samo dva puta.
Ja sam do jučer razmišljao: Šta uraditi? Ali poslije odluke Skupštine RS da ... praktički svi ovi zakoni ne prenose nikakve ovlasti na nivo države, govorim za sebe samo, da ovo nije reforma ali, ako je uslov, imate većinu, možete izglasati. Prema tome, jučerašnja odluka RS mi je, odnosno Skupštine RS mi je stavila do znanja da se ovdje igramo ovim stvarima i zato sam morao, nemojte me ubjeđivati za BiH kad ste jučer donijeli odluku protiv BiH. 25
Zahvaljujem. Uvažena poslanica Marković: netačan navod. Izvolite.
Pa ja moram da kažem netačan navod je u tome da RS nije donijela odluku protiv BiH, i to je ozbiljna i krupna izjava koju ste dali pred javnošću, samim tim što, kada je, kada su predstavnici iz RS ušli u priču o policiji u BiH, u startu smo rekli da nećemo voditi nikakve pregovore niti bilo šta dogovoriti što će značiti ukidanje policije RS i MUP-a RS. Tako da nemojte imputirati ni RS ni političarima iz RS-a ono što nije i ja mislim da bi bio red da se izvinite za tu izjavu koju ste rekli.
Zahvaljujem. Je li replika ili ... diskusija? Replika: uvaženi poslanik Dokić. Izvolite.
Vrlo kratko, cijenjenom kolegi Bešlagiću. Zaključak Narodne skupštine RS jeste bio da nema prenosa nadležnosti i da ne treba takvu odluku donositi. Dakle, ta odluka nije ni za ovoga, ni protiv nekoga drugoga nego da nema prenosa nadležnosti i podržava ove zakone. A ja poštujem i pozdravljam odluku kolege Bešlagića iz SDP-a da glasa za ove zakone. U suštini, ako se ovi zakoni izglasaju i potpiše se Sporazum o stabilizaciji i pridruživanju, najveći uspjeh tome je doprinijela upravo SDP, jer smo mi na Komisiji za komunikacije, a i ovdje u Parlamentu jednoglasno prihvatili njihov brzi put ka evropskim integracijama, i ovo je prvi korak ka tome. Dakle, mi ćemo im poslije čestitati što su unaprijed dobro procijenili.
Uvaženi poslanik Mitrović, Hadži Jovan Mitrović. Izvolite.
Gospodo, predsjedavajući, u prvom čitanju ova dva zakona, ja sam bio protiv. Poslije rezultata ovoga izvještaja ove komisije, uvjerio sam se da zaista postoje ovdje dva ... stava podijeljena. Jedan da se vrši prenos ovlaštenja, a drugi je stav jednostavno da treba ovo privesti kraju. Sinoć sam imao priliku da slušam raspravu na Skupštini RS, na radiju slušao sam, i ono što sam mogao da vidim jeste da postoji Akcioni plan sprovođenja Mostarske deklaracije i mislim da taj Akcioni plan trebao je da se nađe i nama ovdje u rukama, pa bi se uvjerili u ono što sam rekao da ovaj zakon ni jedan ni drugi nemaju ustavni osnov iz razloga što ulazimo i pravimo prvi korak prenosa ovlaštenja. I da ovo nije zakon, da ovo nisu zakoni sa kojima se završava reforma, da su ovo zakoni koji istina otvaraju vrata za potpisivanje sporazuma, ali istovremeno otvaraju i put daljega konačnog prenosa ovlaštenja gdje sam ubijeđen da ovaj 26 Akcioni plan koji nije dostavljen ovdje poslanicima je Akcioni plan koji treba da dovede do kraja, u kome entiteti istina gube ministarstva i policijske strukture, iako se pojedinci ubiše u javnosti da govori i ubjeđuju da nije to to, ali na kraju, živi bili pa vidjeli, to će se desiti. Ovdje je ona uzrečica samo i oni se bune i žale se ovdje pojedini poslanici koji su recimo protiv ovoga zakona kada kažu: Gdje ide uže, neka ide i june. Nemojte žuriti, Akcioni plan će dovesti do ovoga, otiće i ministarstvo, otiće i policija, ali ne znam kako će oni objasniti javnosti na kraju kada se sve ovo desi. Ja sam za ovaj izvještaj ovakav kakav jeste, to znači da ću biti protiv zakona i jednoga i drugoga, jer se radi o prenosu ovlaštenja sa entiteta na nivo BiH, što je protivustavno i protiv- zakonito. Hvala.
Ne želim replicirati, ali želim da ispravim jedan netačan navod. Da ste dobili ovaj materijal na zahtjev SDP-a i Savjet ministara ... reagovao 12.12.2007. godine. Svi poslanici su dobili taj materijal, tako da je to dostavljeno poslanicima. Uvaženi poslanik, prvi zamjenik Lozančić. Izvolite.
Zahvaljujem, gospodine predsjedatelju. Dame i gospodo zastupnici, poštovani članovi Vijeća ministara, uvaženi gosti, ovo je svakako pitanje koje zaslužuje ovoliku pozornost i nas zastupnika i cjelokupne bosanskohercegovačke javnosti, jer ovo moram reći. Nakon dužeg vremena danas imamo puni kvorum na zasjedanju ovog doma, što je pokazatelj odgovornosti svih zastupnika i želje da ovom važnom pitanju daju svoj stav i svoj sud. Vjerujući u onu poznatu činjenicu da svi mi ovdje imamo već određeno stajalište o ovom izvještaju Povjerenstva, ... ne želim nikoga uvjeravati, ... niti da mijenja stajalište, niti da, ne znam ni ja, ... ne mijenja stajalište. Mislim da smo danas u poziciji da donesemo dvije odluke. Jedna je da vratimo Izvješće Povjerenstvu i da ga zadužimo da mu damo smjernice šta treba uraditi, da mu odredimo rok dokad to treba uraditi, a druga je mogućnost da prihvatimo Izvješće Povjerenstva. Prva mogućnost omogućava, otvara put BiH ka europskim integracijama, i to je pitanje oko koga postoje nepodijeljena suglasnost – bar ja tako mislim i još uvijek sam takog uvjerenja – u ovoj Parlamentarnoj skupštini, ali i izvan ove Parlamentarne skupštine, među građanima koji su nama dali mandat da ih ovdje predstavljamo. Vjerujući da ćemo svi mi voditi računa o interesima građana BiH i da ćemo dati svoj doprinos da BiH što prije napravi taj nekakav pomak ka potpisivanju Sporazuma o stabilizaciji i pridruživanju, ja moram reći da ne sumnjam u ishod ovog glasovanja i bit ću slobodan predložiti – prvo ću reći da će normalno Klub HDZ- a BiH glasovati protiv Izvješća ovog povjerenstva – ali ću predložiti, isto tako, da danas Zastupnički dom, pošto vjerujem da ćemo velikom većinom odbiti ovo izvješće, istovremeno donese zaključak kojim će obvezati Zajedničko povjerenstvo za odbranu i sigurnost da u roku ne dužem od 48 sati razmotri ponovo ova dva zakona i dostavi žurno izvješće ovom domu, 27 odnosno domovima, ali ovom domu prije svega, pa pretpostavljam i Domu naroda, pošto je Zajedničko povjerenstvo, a da mi istovremeno danas, nakon tog izjašnjavanja, se dogovorimo i da zaključimo da ćemo narednu sjednicu, na kojoj ćemo razmotriti to drugo izvješće, održati isto tako u roku ne dužem od 48 sati kako bismo ovo ... uradili, onaj dio posla koji od nas, ja sam uvjeren, a stvarno uvjeren, očekuje cjelokupna bosanskohercegovačka javnost. Hvala vam lijepa.
Zahvaljujem. Uvaženi poslank Nanić se javio. Je li imate potrebu ili sljedeći za diskusiju je Novaković, pa Lagumdžija.
I Jozo Križanović prije mene, kao šef Kluba.
Izvolite.
Gospodine predsjedavajući, kolege poslanici, mi i koleginice, izvinjavam se, i koleginice poslanici. Rekao sam Azri da ću ovaj put samo reći koleginice, a evo opet zaboravio. Prije svega, bilo bi dobro kad ovi koji će glasati protiv ovog izvještaja ne bi mnogo diskutovali, jer imam osjećaj da bi se onda ova većina mogla promijeniti. Naime, neke diskusije očito, očito, ne idu u prilog ovim namjerama da se podrži. Zato bi bilo dobro da se bar u ovim diskusijama danas izbjegnu ... priče, je li, ima nadležnosti ili nema prenosa nadležnosti, neki neće podržati zato što nema, neki ... neće zato što ima prenosa nadležnosti. Dakle, očito je da na različit način shvata ovaj problem i ja sugerišem evo da bar tu ne otvaramo ponovo neka pitanja danas. Naravno, ... neke kolege u diskusijama, kad pominju neke sitnostranačke interese, onda mene natjeraju da ja sad stvarno moram ozbiljno elaborirati zbog čega smo mi za ovaj izvještaj Komisije. Naime, mi procjenjujemo da na nivou BiH prvo ima zaista dosta nadležnosti iz oblasti bezbednosti, da podsetim SIPA-u, Državnu granična službu, OSA-u. Neke od njih su prenesene voljom ovog parlamenta, neke odlukama visokog predstavnika, kasnije potvrđene voljom ovog parlamenta. Ali, u svakom slučaju, u ovoj oblasti zaista postoji veliki broj nadležnosti na nivou BiH i upotrebom ili pravilnom upotrebom tih nadležnosti je bilo moguće niz razloga zbog čega je potrebna jedna temeljna reforma policije, izbjeći. Moram reći da iskustvo pokazuje i da su ove institucije vrlo često koristile tu poziciju i ulazile u nadležnost entitetske institucije. Naime, nije rijedak slučaj da Tužilaštvo BiH uzme pojedine slučajeve ili preuzme pojedine slučajeve iz Tužilaštva RS, a onda, u skladu sa tim, da nalog SIPA-i da provede istragu. I SIPA, ne pitajući entitetske ministarstvo unutrašnjih poslova i policiju, ulazi u nadležnost ovih institucija, vršeći naravno istragu po zahtjevu Tužilaštva. 28 Dakle, nisu to rijetki slučajevi. I otuda naš strah da će se to dešavati i sa ovom Direkcijom za koordinaciju. Da će i ona malo pomalo ulaziti u tu sferu. Zbog toga mi imamo rezervu, ozbiljnu rezervu prema ovom pitanju. Smatramo, naravno za razliku od prestavnika međunarodne zajednice koji smatraju da nije moguće potpisati Sporazum o stabilizaciji bez ovoga, mi mislim da je moguće potpisati sporazum, a da se ovo pitanje rješava sljedećim aktom koji dolazi, a koji je najozbiljniji akt koji nas čeka i gdje je najozbiljniji posao koji nas čeka, to su ustavne reforme. Kako definišemo kroz ustavne reforme sva pitanja, tako ćemo definisati i ovo pitanje, i zato to je ključni razlog zbog čega će Klub SDS podržati ovaj izvještaj, iako, naravno, apsolutno razumijemo ljude koji su u vlasti i koji na ovaj način, koji na ovaj način, glasajući protiv Izvještaja, žele dati još jednu šansu. Moram reći da je njihov nivo odgovornosti i nivo odgovornosti SDS-a sasvim različit. Prošli put kad sam govorio o ovome rekao sam: Nama nije dozvoljeno da budemo odgovorni prema ovom pitanju, jer niko sa nama nije komunicirao ... na bilo kojoj osnovi u fazi ove reforme. Dakle, mi nemamo tu vrstu odgovornosti, ali imamo odgovornost, imamo odgovornost za Sporazum o stabilizaciji i pridruživanju, imamo odgovornost za budućnost BiH i, naravno, u skladu sa tim nivoima odgovornosti i brojem poslanika, mi ćemo se tako i ponašati.
Zahvaljujem. Uvaženi poslanik Križanović, je li tako? Izvolite.
Zahvaljujem, gospodine predsjedavajući. Poštovani predsjedavajući, Vijeće ministara, poštovani članovi Vijeća ministara, kolegice i kolege, ja mislim da će današnja rasprava o prijedlogu ova dva zakona, odnosno o izjašnjavanju o Izvještaju nadležne komisije proteći u tome da jedni druge pozivamo na razum, na odgovornost, na značaj zakona i na priliku koju BiH ima u vezi sa potpisivanjem Sporazuma o stabilizaciji i pridruživanju. Jasno je da smo mi svjesni značaja za BiH koji ima ovaj potpis Sporazuma o stabilizaciji i pridruživanju. Mislim da je toga svjestan svaki građanin BiH, i tu mislim da nam ne treba upozorenje. I odluka za ili protiv ima svoj značaj i svoju težinu u tome, znate. Mi smo toga svjesni, i to je, nosi određeni teret, međutim meni je teže ovo podnijeti pozivanje određenih kolega da mi prevaziđemo svoje sitnosopstveničke partijske interese i da u interesu građana, države itd. to progutamo, i da kažemo da se ovdje radi o jednom značajnom dokumentu, o jednoj reformi policije koja je potrebna BiH. Dozvolite da vam pročitam. Ovo je jedinstven primjer, bar u mojoj praksi, kada su u pitanju zakoni. Nakon svakog prijedloga zakona da se određeno obrazloženje zašto se donosi taj zakon, pa u razlozima za donošenje ovog zakona, molim vas, stoji jedna rečenica, samo jedna rečenica: S ciljem ispunjavanja obaveza potrebnih za parafiranje i potpisivanje Sporazuma o stabilizaciji i pridruživanju, polazeći od opredjeljenja koja su utvrđena u Akcionom planu Mostarske deklaracije, ... pa se onda nabrajaju ... ova tijela koja se osnivaju ovim zakonom. E to je svo obrazloženje, odnosno, za razloge za donošenje ovog zakona. 29 Prije svega, želio bih reći nešto o ovoj deklaraciji. Vidite, ja jako cijenim kada postoji politička odgovornost i spremnost političkih lidera da se dogovaraju, razgovaraju, traže rješenje itd. Ali mi smo od tih dogovora napravili instituciju, znate. Pa smo proizveli jednu deklaraciju, jedan obavezujući neki dokument, jednu platformu na kojoj trebamo graditi nešto sad. Iskreno da kažem, mene ta deklaracija ništa ne obavezuje, ja je nisam ni pročitao i ne znam gdje je. I na njoj se zasniva cijeli ovaj zakon, cijelo obrazloženje ovo. Evo ukazujem na način kako se to radi. Drugo, dakle pošto nema nikakvih drugih obrazloženja u razlozima za donošenje ovog zakona, jasno je da je ta i suština i sadržina tih zakona šuplja, prazna, neracionalna, sedam tijela, molim vas, institucija BiH treba se formirati na razini BiH koja ne samo da neće ništa popraviti u funkcioniranju policijskih struktura u BiH, naprotiv, zakomplicirat će njihovo ... funkcioniranje na razini države, ove dvije institucije Granične policije i SIPA-e, jer će se uspostaviti nekih pet tijela, molim vas, odnosno sedam. Da ne govorim o troškovima. I dakle, ako nas to neko želi uvjeriti da jeste potreba države i da je to reforma i da je to uvjet potpisivanja Sporazuma o stabilizaciji i pridruživanju, onda se postavlja logično pitanje: Je li to zaista kriterij koji je dovoljan EU da bismo potpisali taj sporazum? Je li to standard EU i za ostale reforme? Ako jeste, onda smo mi ispunili sve uvjete, mi možemo postati članica EU. Nema nikakvih problema. Dakle, radi se o iskrenosti da smo mi ovo napravili da bismo prevarili EU da smo nešto uradili, a nismo ništa uradili. Rasprava na komisiji bila je sve samo ne sadržinska i suštinska. Izgubili smo jako puno vremena, imali smo jako puno amandmana. A u tim amandmanima smo imali jako, da kažem, .. odnos. Ja ne znam ko je izbrojao, neko 60, neko 90 amandmana, ama nijedan nije prošao, znate. U članu 4. ovog Zakona o nezavisnim nadzornim tijelima, u članku 4. stoji: Nezavisni odbor ima devet članova, od toga tri Bošnjaka, tri Hrvata i tri Srbina. Kad smo htjeli malo popraviti ovo, ovu diskriminirajuću odredbu, ni to nije prošlo. I mi hoćemo Evropi kazati, evo mi nudimo i takve zakone u koje unosimo direktnu diskriminaciju, odnosno povredu Konvencije o ljudskim pravima i slobodama. Dakle, smatramo da se ovde radi o imitaciji reformi, da ovo nije nikakav reformski zakon, da on ništa ne donosi dobro za BiH, naprotiv, poskupljuje i ovako skupu administraciju državnu i uopće kompletnu administraciju BiH. Hvala.
Zahvaljujem. Prvi zamjenik predsjedavajućeg Lozančić: replika.
Zahvaljujem, gospodine predsjedatelju. Pa samo sam htio ... uvaženom kolegi sugerirati da mi danas ovdje ne raspravljamo ni o Mostarskoj deklaraciji, niti o Akcionom planu, niti o meritumu čak ni ovog zakona. Mi danas ovde raspravljamo o Izvještaju našeg Zajedničkog povjerenstva, znači Izvješću, zahvaljujem, uvaženi kolega, prihvaćam ispravku. Znači, raspravljamo o Izvješću Zajedničkog povjerenstva koje je negativno a, sukladno našem Poslovniku, kad naše povjerenstvo dostavi negativno izvješće, dužno je to izvješće obrazložiti, odnosno obrazložiti razloge zbog kojih je to izvješće negativno. U ovom izvješću, koje 30 imate svi pred sobom, naše zajedničko povjerenstvo kaže da nije postojao dogovor ni o razlozima. Znači, e zbog toga, znači ja govorim samo o Izvješću. Poslije ćemo mi doći do zakona. Kad dođemo do zakona, tad ćemo vidjeti šta ćemo s njima. Ali sad govorimo o Izvješću. Ovakvo izvješće nije ozbiljno prihvatiti, znači, jer mi ne znamo što su oni odbili ove zakone. Zbog toga im treba vratiti, jer nisu dobro uradili svoj posao, i da nam dostave novo izvješće pa, ako i odbiju zakone, da nam navedu razloge zbog kojih su to odbili a, ako i prihvate, opet da nam kažu zašto su prihvatili. Hvala lijepa.
Samo malo. Uvaženi poslanik Bahtić je imao prvo, pa da skupite, pa i njegova je replika.
Kratka replika. Nisam se imao namjeru uopće javljati, međutim ne mogu da ne kažem na ove ipak malo prijateljske riječi: da su ovo šuplja, prazna radna tijela. Po meni je ovo šuplja, prazna priča, demagogija kolege Križanovića. Kaže, ne obavezuje ga uopće Mostarska deklaracija. Gospodine, pročitajte Mostarsku deklaraciju, ovde lijepo piše. Dobili ste je kao i ja. Ne obavezuje, kaže, nije ništa dobro za BiH. Pa evo vaše Rezolucije ovde koju smo usvojili sa 39 glasova „za“, znači ubrzano ka EU. Nije dobro za BiH Sporazum o stabilizaciji i pridruživanju! To je istorijski sporazum za sve građane BiH. Za vas nije dobro zato što vi niste u tom vozu. U tome je sav problem.
Bez dobacivanja molim vas.
Ne obavezuje zato što nema potpis od tvog lidera. Nažalost narod nije dao legalitet, ima šest predsjednika, potpisali su i mene obavezuje. Evropi je to sasvim dovoljno, taman da je mali onaj koračić, ja ih pozdravljam, zahvaljujem se. Znači, oni nama žele dobro, a ovde neki u BiH non-stop prosipaju neke šuplje priče. Ako nisu oni tu, ništa ne valja. Valja. Gospodo, i ovaj parlament i ova vlast ide ka Evropi, voz ide lagano, ja se nadam da će se priključiti ostali. Bilo bi dobro da i vi shvatite ono za šta se iz manifesta Komunističke partije malo-pomalo, pa neka rezolucija ovde. Toliko, hvala.
Uvaženi poslanik Križanović: replika. Izvolite.
Kolegi Bahtiću naravno nemam šta izreplicirati. Kolega Lozančić, nisam ja prvi danas koji je pomenuo ovde Mostarsku deklaraciju. I nisam ja jedini danas izgovorio o razlozima za i protiv. I ne znam kako bi ovaj dom u skladu sa Poslovnikom mogao dati neke nove instrukcije komisiji da sačini drugačije mišljenje, ukoliko ovde nema rasprave. E sad vi meni recite o čemu mi danas trebamo raspravljati, i to ste se referirali samo na moju diskusiju, a bilo je, čini mi se, i drugačijih diskusija, koje su ulazile u neke odredbe zakona. Ja sam taj član Komisije, ja bih volio da mi vi date instrukciju kako ću ja sad na temelju novih saznanja sa ovog doma imati drugačiji stav na Komisiji, ako se ne otvori 31 rasprava o nekoj suštini problema ovde. Ili ćemo samo na mišiće ponovo na Komisiju pa eto, dokle izdržimo! Hvala.
Evo imate sad i odgovor na repliku. Izvolite.
Uvaženi kolega Krićanoviću, ja moram reći, ja sam samo ... pokušao citirati odredbe Poslovnika. Znači, ja ništa drugo nisam ... radio. Da ste član moje stranke, ja bih vama osobno dao smjernice u kom pravcu ćete ići. Ali pošto uvažavam vaše pravo da potpuno imate drugačije stajalište od mene, od moje stranke, vi ćete dobiti smjernice odakle vjerovatno trebate dobiti, je li. Znači, ja ovde govorim samo o Izvješću, znači ponovit ću to da ne bude nikakvih krivih interpretacija. Govorim da raspravljamo o Izvješću
Ma nemojte dobacivati, molim vas.
Samo malo, samo malo. Znači o Izvješću, koje nema obrazloženje sukladno Poslovniku, o razlozima odbijanja. Tako piše u Poslovniku, nisam ja. Možda Poslovnik nije savršen. Kad sam već kod Poslovnika, ja mislim da nije dobra odredba Poslovnika u kojoj šest zastupnika može donijeti odluku prije ovog doma. Znači, mislim da to nije dobra odredba ali o tom ... sada to nije tema. Mi imamo Poslovnik koji važi. Ja o tome samo govorim. Znači, da ne ulazimo ..., mi se ne moramo složiti uopće, mi ne moramo isto misliti o ovome, mi, pazite, ja potpuno poštujem vašu volju da ... vi se ponašate ponovo u Povjerenstvu kako mislite da treba, ali nam trebate obrazložiti razloge odbijanja, i vi i drugi članovi Povjerenstva. Znači, ne mislim samo vi. Znači, svi članovi Povjerenstva, jer moraju reći mi odbijamo to zato, zato, zato, ovo što ste vi raspravljali, ja samo to tražim od Povjerenstva. I predložio sam da to Zastupnički dom traži od Povjerenstva kao ... razlog za novo izvješće. Hvala lijepo.
Zahvaljujem. Predsjedavajući Savjeta ministara gospodin Nikola Špirić traži riječ. Izvolite.
Gospodo, predsjedavajući, cijenjene kolege i kolegice poslanici, uvaženi gosti, predstavnici medija, zapravo, želio sam i javio se za riječ i ono što mogu da učinim danas jeste molba. Vijeće minsitara izazov koji stoji pred BiH, potpis Sporazuma o stabilizaciji i pridruživanju, je ozbiljno shvatilo. Kao što vidite, dva mjeseca Vijeće ministara je strpljivo radilo i stvaralo konsenzuse i tamo gdje ga prije dva mjeseca nije bilo. Ovome parlamentu smo prosilijedili za mjesec i po dana oko 20 zakonskih projekata. Od njih je sedam-osam sistemskih zakona, za koje samo pre pola godine je bilo nemoguće vjerovati da će doći u parlamentarnu proceduru. 32 Ja naprosto ne mogu da se načudim da mi u BiH, a to sam govorio i u Briselu, nemamo snage da promovišemo ono što smo učinili našoj zemlji ni unutar BiH a ni izvan BiH, i to je takođe cijena koju građani BiH plaćaju. Gotovo je sigurno da se ne radi o radikalnim iskoracima. Ali ono što BiH mora da obezbijedi jeste stalno kretanje na euroatlantskom putu. Faze stajanja, dugo stajanje za BiH nije dobro. Želim da vas zamolim, takođe, bio sam na komisiji koja je donijela odluku šest prema šest, da stvorite još jednu šansu. Mi smo u Briselu dobili zadatke, dakle zakon o reformi policije i da završimo Aneks III i V vezano za tehničku rundu pregovora u trgovačkoj sferi. Moram da vam kažem, za sedam dana Vijeće ministara, Ministarstvo spoljne trgovine i pregovarački tim je te anekse završilo, preliminarnu verziju, uputilo, jer nam je rečeno da je petak zadnji rok, a u ponedjeljak potvrdilo. Ja imam potvrdu da je taj posao urađen dobro i da će Evropska komisija dati pozitivno viđenje tog posla koji smo uradili. Ja vas molim da stvorite još jednu šansu BiH, dakle da vratite Izvještaj Komisiji, da se pokuša još jednom razgovarati ima li mogućnosti da se približe stvari kroz amandmane. Ako ne, da se ne ugroze zakoni koji znače potpis Sporazuma. Vrlo je bitno za BiH, ja žalim što u regionu ima problema. I volio bih da su zemlje iz regiona potpisale Sporazum, iako mi kasnimo. Ali mnogo znači za BiH da dobije taj novi korak. Mnogo znači za njene građane, i ja vas molim da ovo shvatite kao minimalni konsenzus do kojeg se došlo. Za neke mali, za neke veliki, ali jedini mogući u ovoj fazi koji stvara propusnu moć državi da uspije. Zato vas molim da ne upropastimo ovu priliku, da izađemo iz priča jesu li ovo reforme, nisu li reforme. Da, ovo je ono do čega je bilo moguće doći u ovoj zemlji. I dobro bi bilo da izbjegnemo da sami postavljamo u ovoj fazi nemoguće zadaće pred BiH. Niko ne može da kaže hoće li, kako će se dalje stvari odvijati, koliko će globalni, bezbjedonosni procesi nabacivati potrebu reforme svih zakona koji se tiču unutrašnje i spoljne bezbjednosti BiH. Može li neko danas da kaže da će ostati nepromijenjen, da će ostati na nivou? Onda bi tako svi donijeli u 28-oj godini, kad su najljepši i najsnažniji, kaže, ja neću se dalje mijenjati, hoću da ostanem ovakav do konca života. Ne može, gospodo, svi plaćamo tranzicione cijene. I ovo je plaćanje te cijene i zato vas molim da stvorite još jednu šansu. Zapravo, vi danas trebate da donesete samo tu odluku, da stvorite još jednu šansu komisiji, a onda da se još dva dana razgovara. I da time ispravimo pomalo, rekao bih, poljuljanu sliku BiH, koja se ovih dana stvara u Briselu, jesmo li ustanju ili nismo ustanju. Ono što ja vas molim, kad dođu zakonu iz Vijeća ministara, vaše je da pokažete da su oni vlasništvo BiH. I to je nova poruka koju treba da pošalje Parlement. I ja bih vas molio, ako uspješno a nadam se da hoćemo, da završimo ovaj posao, da održite jednu plenarnu sjednicu koju ćete tražiti od Brisela i Evropske komisije da smo svjesni izazova, da ćemo uporno raditi na njima i da ih molimo da potpišemo Sporazum. Za mene bi to bio dobar potez u kojem niko ne bi izgubio. Dobili bi svi u BiH. Hvala vam lijepo. Još jednom molim da se stvori ..... Hvala vam lijepo.
Zahvaljujem. Uvaženi poslanik Lagumdžija sljedeći za diskusiju. Izvolite.
Zahvaljujem se, gospodine predsjedavajući, zahvaljujem se i predsjedavajućem Vijeća ministara gospodinu Špiriću što je ipak uputio jedan vrlo jasan i precizan apel uime ovog ovakvog 33 Vijeća ministara. Drago mi je da mu zamjenik nije replicirao odmah, što govori u prilog tome da vi zaista imate šansu da uspijete u ovome jedinstveni. S obzirom da je Izvještaj o ... ..., s obzirom da jako dobro znamo da mi danas raspravljajući o Izvještaju izgleda da smo počeli raspravljati o tome hoćemo li ili nećemo u Evropu, dozvolite da ipak danas raspravljamo o Izvještaju kao Izvještaju o reformi policije, a onda da kažemo nekoliko riječi o tome kako se ide i da li se može ovako, je li bolje nekako drugačije ići u Evropu nego na bazi ovakvog Izvještaja. Mene ne obavezuje Mostarska deklaracija. Obavezuje onoga ko ju je potpisao. Mali je problem što sad ne obavezuje sve one koji su potpisali koalicioni dogovor ali, o tom, potom, zajednička izjava lidera političkih stranaka u vezi sa implementacijom policijske reforme ponuđena 6. marta prošle godine, evo godinu i 10 dana iza nas. U Ambasadi Savezne Republike Njemačke kao tadašnjem predsjedavajućem EU, između ostalog, je rečeno, vrlo kratka izjava: Shvatajući da je policijska reforma važan aspekt na putu BiH ka Evropi i da Sporazum o planu policijske reforme predstavlja preduslov za parafiranje Sporazuma o stabilizaciji i pridruživanju, a želeći da gospodin Rena koji će 16. marta doći, želeći ispuniti njegove želje, koje su se možda poklapale s našim, .... potpisane strane prihvaćaju konačni Izvještaj Direkcije za policijsku reformu. To će biti osnova za dalji rad na detaljima, a posebno u vezi s organizacijom lokalne policije. Ovo što je, žao mi je što tada gospodin Špirić nije govorio ovako. Potpišite, gospodine Dodik, Tihić, Silajdžić, Čović, Ljubić, Ivanić! Tad su ..., nije se trealo apelovati na mene i na gospodina Bosića, bilo je dovoljno da ovih šest ljudi potpiše. Nismo čuli tada apel da se prihvati ovo, Izvještaj Direkcije o policijskoj reformi koji bi nam, kada su nam rekli da, o parafiranju. Evo imamo iza sebe parafiranje. Pa šta je drama onda? A nije ... prihvaćeno ovo. Par mjeseci nakon toga, pošto je to propalo, u Vašingtonu su našli dva ključna čovjeka za reformu policije po ocjenama međunarodne zajednice, a i dobrog dijela domaće javnosti. U maju 2007. u State de Partmentu, boba je falila. Boba je falila da imamo i ustavne reforme, da imamo i reformu policije, da imamo Sporazum o stabilizaciji i pridruživanju, da uđemo u smirivanje političke situacije. Boba je falila. Kao što je ovaj martovski odbio prije svega Dodik, tako je ovaj majski odbio Silajdžić. Onda je došao septembar 2007. Protokol OHR-a Miroslava Lajčaka i OHR-a, s punom podrškom Amerike, Evrope i svih živih, čuveni Protokol. Kaže: Prvi princip EU će biti zadovoljen tako što će lokalna policijska tijela imati status upravne organizacije unutar Ministarstva sigurnosti. Pored toga, postojaće, jedna lokalna policijska oblast koja pokriva teritorij Srebrenice, u zagradi, to je treći princip EU. Pa onda, kaže: Nacionalna zastupljenost u sastavima svih policijskih struktura će se utvrditi prema popisu stanovništva iz '91. Pa onda kaže: U cilju eliminiranja političkog uplitanja u operativni rad policije u okviru policijske strukture se osniva Nezavisni odbor, Policijski odbor, Ured za žalbe, sa svim ingerencijama za sve policijske strukture u BiH. Usput budi rečeno, to su oni amandmani SDP-a koji su minimalni pokušaj čuvanja dostojanstva ovog parlamenta, a Boga mi, i EU, kako je vrijeme odmaklo. Zatim: formirati se Centar za kriminalističko-tehnička vještačenja. Izgleda da će to biti ipak u ovim zakonima, dobit će se tri mikroskopa i četiri kompjutera povezano u lokalnu mrežu. Četiri, zašto? Jedan u državi, jedan u jednom entitetu, drugi u drugom i četvrti u Brčkom, za ostale će se vidjeti. Zatim: Centar za obrazovanje kadrova za obavljanje policijskih poslova koji će ... kao upravna organizacija u Ministarstvu civilnih poslova. Zatim: Agencija za policijsku podršku koja će imati kadrovsku i pravnu ... [[prebrzo priča, ne razumije se]] za nabavku, za IT komunikacije i baze podataka. Prvo, ja vama ne čitam nego govorim. 34
Samo malo, samo malo tišina.
Pa šta sad hoćete da iz glave pričam, je li? Evo, sad ću malo iz glave, evo gospođa ne voli kad se čita. Zatim je tu rečeno, da ne čitam, nego iz glave, pošto to već svi znamo, toliko toga ponavljamo
Samo malo, samo malo.
Da će se: finansiranje realizirati iz jedinstvenog budžeta na nivou institucija BiH. Prvi princip EU. Zatim da će se u skladu sa principima EU sve zakonodavne nadležnosti ... i politički nadzor za sva policijska tijela urediti isključivo u okviru Parlamentarne skupštine BiH, Vijeća ministara i Ministarstva sigurnosti. Onda, drugi princip, nema političkog uplitanja i, na kraju je rečeno, 30. septembra će ovo vlade potpisati, pazite, šest ovih stranaka. I da će onda do 15. decembra se kantoni i Federacija prenijeti nadležnosti, u skladu s ovim, a da će 15. februara Parlamentarna skupština usvojiti sve ovo što danas pred nama stoji. Obavezujemo se da ćemo usvojiti ovo što smo trebali 15. februara 2008. godine, da ćemo usvojiti godinu dana nakon što se napravi novi Ustav koji ustvari se ne zna kad će se napraviti, a, kako su stvari krenule, ovim tempom se neće napraviti nikako. Onda smo dakle došli u jednu vrlo jednostavnu situaciju. Da svaki dan mi žalimo za onim što smo odbili juče, zato što nam je bilo malo. Ovaj Lajčakov prijedlog, obrazloženje, cijenjene kolege, zašto se zalažemo da se prihvatio Izvještaj Komisije, da se nabiju nogom ovi zakoni o policiji.
Samo malo, molim vas dajte da poslušamo se. Imate mogućnost na repliku. Ko god hoće da replicira, slobodno.
čime se zakoni... Doktore, mogu ja?
Može, izvolite.
Eh, hvala. Da se podsjetimo gdje smo. Zašto smo mi protiv ovakvog zakona? Zato što, gospodo draga, ovo nije kraj, ovo nije početak, kako vi kažete policijske reforme, ovo znači kraj policijske reforme. Usvajanje ovih zakona je kraj policijskih, i da znate, vaš je predsjednik stranke u Briselu to rekao ljudima, i to treba reći. Evo ovde zamjenika predsjedavajućeg Vijeća ministara i ministra sigurnosti, dakle lider najvažnije, očigledno, stranke u ovoj zemlji je rekao: Kad ovo usvojimo, nemojte me više zvati oko te policije. Završeno, kraj. Dakle, ovo je kraj policijske reforme i mi smo zato 35 što nećemo da ostane ovakvo stanje, nećemo da se 100% legalizira postojeće stanje, da se 100% legalizira neefikasnost policije, nećemo da legaliziramo da nema jedinstvenog zakonodavstva, jedinstvenog Budžeta, nećemo da legaliziramo da i dalje ima političke kontrole, i na kraju, da budem vrlo jasan, pošto kaže ovde, ovi dobacuju stručnjaci za Evropu, poznati Evropljani; kad ga vidiš, vidiš da je Evropljanin a, kad progovori, čudiš se što nas nisu, što nismo ranije. Vjerovatno ljudi kad bi mislili da smo svi ovakvi, bili bi mi davno u Evropi. Ali eto, ljudi ne prepoznaju u ovim ovakvim Evropljane i šta ćemo? Ja sam u posljednjih par dana, to želim u Parlamentu da kažem, svako ko je relevantan u međunarodnoj zajednici ovde me je zvao da me ubjeđuje samo jednu stvar: može li makar Jozo Križanović da ne dođe na onu narednu, koju već zakazujete, sjednicu Komisije i od vas je dosta, imamo većinu u Parlamentu, a nemamo većinu u Komisiji. Da ne spominjem koji su ljudi trebali da me zovu iz Brisela i iz drugih važnijih gradova. Dakle, svima sam rekao, mene ne zovite, nemate potrebe me zvati. Ukoliko ima snage u nama, mi ćemo biti tamo i bit ćemo do kraja protiv ovoga na Komisiji, na Parlamentu, svugdje gdje možemo zato što nećemo da, i najbolji bi odgovor bio ovog parlamenta, i to je naš prijedlog da ustvari kažemo EU: nemojte nas praviti budalama. Digli ste nam pet metara letvicu da preskočimo, pa spustili na tri, pa na dva, pa na metar, pa na pet centi i sad kažete hej preskoči, dobit ćeš medalju da si svjetski rekorder. Nema ovde reforme policije. Fino trebamo reći EU: gospodo, ne pravite nas budalama. Mi nećemo ovakvu reformu policije jer ovo nije reforma policije. Dajte nam potpišite! Ja vam garantujem, ovde u Parlamentu kažem, kad bi ovo prihvatili, mi bi završili sa reformom policije za vakta, ovih ljudi koji danas odlučuju, ako ne prihvatimo, i dobili bi neki sporazum koji ne bi značio da idemo dalje. Ako bi ovo odbili i rekli EU nećemo da nas pravite budalama i vaš kredibilitet držimo, ja vam garantujem da bi 12. maja BiH bila bliže EU nego da ovo prihvatimo, 12. maja. Kakvi god rezultati budu u Srbiji! Ako pobijedi Nikolići i radikali, iz jednih razloga će nas povesti u Evropu, natjerat će sebe radi da idemo naprijed brže. Ako pobijedi Tadić, iz drugih razloga će to biti.
Molim vas, vrijeme, vrijeme!
Dakle, da završim, gospodine predsjedavajući. Mi smo za to da se odbiju ovi zakoni i da se jasan prijedlog EU kaže šta treba da radi, a ne, da se ovde ne lažemo. Danas u EU ima jako puno desničarskih snaga koje nama nude evropsku perspektivu, a ljevičarske evropske snage traže da čitav region uđe u paketu naprijed. I ako mislite da ova reforma policije će nas učiniti bliže EU ili dalje, varate se. Samo će nas učiniti ovakvo usvajanje policije daljim u stvarnim reformama u ovoj zemlji, a nimalo bližoj ni Evropi. I to je razlog zašto smo mi protiv i borit ćemo se do zadnjeg trenutka dok možemo u institucijama ove države, u institucijama ovog sistema, a isto tako, gospodine predsjedavajući, svako nam prijeti. Ako ne bude ovako, bit će belaja. Bit će belaja, i mi ćemo biti u tom belaju u odbrani ove zemlje.
Samo malo. Idemo redom. Za replike su se prijavili: uvaženi poslanik Jovičić, Kalabić, Ajanović i Bahtić. Izvolite. 36
Poštovani predsjedavajući, dame i gospodo, svega je bilo ovdje više i naravno vi iz predsjedništva to dozvoljavate kao demokrate i to je uredu. Nego, o Izvještaju Komisije? Da je ovo jednonacionalna zemlja, sve bi ovo gospodina Lagumdžije prihvatio, i da ovde nema dva entiteta, dakle ustavne strukture definisane na jedan drugi način. Ali, pošto je ovo jedina multietnička stranka koja se uvijek tako predstavlja u ovoj zemlji, imaju pravo ljudi da to kažu, ali evo, na svu sreću, nemaju pravo da kažu ništa u ime RS. Pa ćete ovdje čuti priču kako je to predsjednik najjače stranke rekao u Briselu. Ja se ponosim što je tako rekao, ali se također ponosim što ćemo mi na tom putu, kao što ste vi rekli, gospodine predsjedavajući, kao zamjenik, i svi što ovdje govorimo i predsjedavajući, na tom putu se morati prilagođavati nekim novim izazovima i ne smijemo ovo zakovati. Dakle, postavlja se suštinsko pitanje: Hoće li ova komisija zaustaviti ulazak BiH u fazu potpisivanja Sporazuma o stabilizaciji? To je suština. Hoće li ova komisija dobiti takav značaj i smanjiti ingerencije ovog Predstavničkog doma i svih drugih nadležnih institucija da mi krenemo tim putem. Dakle, gospodine Lagumdžija, rekao sam vam bezbroj puta, nesporno, vi ste vrlo vispren političar, mudar, otvoren ali, molim vas lijepo, borite se i nemojte prijetiti belajem nikome. Previše je belaja u ovoj zemlji na svakom koraku. Evo, kao pragmatični ljudi, hajmo izbjeći svaki belaj i hajmo u ovom trenutku prihvatiti što je realno i moguće. Šta je alternativa ako ne uđemo u ove procese? Pa, kad su ovi zakonski projekti bili u prvom čitanju, onda sam govorio i rekao sam možda je protivustavno, možda je ovo, ali moramo kompromis postići, šta je moguće. Svašta bih ja želio. Svašta, ne postoji stvar, ali to nije protivustavno želiti, tražiti inicijative, postavljati ove-one. Šta je realno i pragmatično? Realno je da odbijemo Izvještaj ove komisije, da im damo mogućnost da to na jedan drugi način obrazlože, i da ovaj parlament što prije prihvati ove zakonske projekte i da mi kažemo, evo, Evropo, primite nas. Ja se ponosim što Evropa ne pravi većinu naroda budalama i većinu predstavnika u ovom.
Replika: tri minute, pazite!
Je li isteklo? Dobro, javiću se za diskusiju. Hvala.
Zahvaljujem. Uvaženi poslanik Kalabić: replika. Izvolite.
Evo, iako smo bili prihvatili sugestiju da ćemo pokušati da oko Izvještaja Komisije ne vodimo raspravu, ona je bespotrebna, imaćemo priliku da vodimo raspravu kada, ja se nadam, zakoni ponovo dođu, kada budemo raspravljali o suštini. Međutim, uvaženi kolega Lagumdžija iznio je niz stavova, koji pokazuju svu nesreću ove zemlje, kako se neko nađe gore, a u sledećoj situaciji dole, sutra lijevo, prekosutra desno, i imamo to što imamo. Stav Srpske radikalne stranke u RS-u je da ovde ne treba ništa raditi, da treba čekati izbore u Srbiji. Evo danas sam čuo i od gospodina Lagumdžije. BiH treba da ćuti i da čeka šta će Srbija odlučiti 37 na izborima. Da smo mi kazali da danas to treba uraditi, vjerovatno bi neki izašli iz sale, jer smo ovde ponavljali da Srbija, izbori i ostalo, nemaju veze sa BiH. Da li je nas neko pravio budalama kad smo glasali prošli put za Rezoluciju SDP-a o evropskom putu? Mislim da je neki imaju na klupama. Šta znači to, da li sam ja tu prevaren, i šta mi je značilo to što sam glasao. Evropskom putu, došli na put, hajde sad na stranputicu. Mi smo imali i zdušno smo svi prihvatili, zato što je u svim zemljama u tranziciji i svima onim koji su razgovarali sa EU postojalo nepisano pravilo da su na tom putu opozicija i pozicija zajedno, da je to jedina stvar u svim zemljama u kojem su nalazile zajednički jezik i oko koga nije bilo puno dileme i polemike, samo je kod nas. Svako pitanje se ne pita ako je moja politička koža u pitanju, taman propala i zemlja i država i narod i sve, ja neću iz svog rova, pa šta bude. Pa taman bilo kako bilo, to je ovdje potpuno jasno. Kada se ovde raspravljalo o Poslovniku, ovde su nas ubili iz SDP-a pričom kako ne treba dozvoliti blokadu Parlamenta. Kako ne treba nijedan mehanizam u Poslovniku da stoji da se blokira rad državnih institucija, da nijedna grupa, pa čak i narod, nemaju pravo vršiti blokadu Parlamenta. Mi smo došli u situaciju, recimo, da se sada, po svaku cijenu insistira da evo recimo Komisija ovog parlamenta, takva je situacija. Vjerovatno neko priželjuke tu neke mjere druge, ali ja ih sigurno neću predlagati. U tu komisiju je legitimno izabran član SDP-a ispred opozicije i neki drugi ljudi, ali je činjenica da mi imamo situaciju da sad imamo većinu, a da imamo istu tu našu komisiju od šest ljudi koja eto na takav način, činjenica, sad blokira. Znači, ona ništa ne doprinosi. Ona ništa ne donosi. Ona uopšte ne mijenja stvar ni u jednom ni u drugom pravcu. Mi hoćemo da se to raz.... Ona ništa sad, ona stoji jednostavno na tom mjestu gdje je blokada najjača i ne razrješava ovu situaciju. Na šta je molba da je razriješimo, u bilo kom pravcu. I ovo, što je maloprije gospodin Lozančić govorio, mi smo insistirali i tada na komisiji, znači mora se doći do odluke. Mislim da nema potrebe, suviše se dobro znamo, da upadamo u ove vrste zamki da na ovakav način razgovaramo. Smatrali smo da imaju svi svoje stavove, nismo insistirali da se sada ovde maltretiramo na tome da suviše je ovo dobro poznata stvar, da bismo mi sada iscrpljivali se i ubjeđivali jedni druge u neke stvari, iako mislim da smo danas maltene na tehničkom pitanju.
Uvaženi poslanik Ajanović: replika. Izvolite.
Gospodine predsjedniče, kolegice i kolege, ja ću biti vrlo kratak. Gospodin Lagumdžija bi trebao kao dugogodišnji poslanik da nauči jednu osnovnu stvar u politici, a to je svaki put dolazimo na raskršće i nekad krenemo krivim putem, ali se ne možemo više nikad vratiti na onaj prvi početak. To je osnova politike. Znači, on je nama iznio podatke da je nešto bilo mnogo bolje od ovoga ali, nažalost, na to se više ni ovaj parlament ni ova ... rasprava ne može vratiti. Druga stvar koju mora da nauči kao političar, a to je da sve teče i sve se mijenja. To je zapravo davno trebao da nauči ... i vjerujem da je naučio. I treća još stvar koju hoću da kažem, ... hoću još treću stvar da kažem. U ovoj istoj sobi, u ovom istom Parlamentu, prije možda 17 godina bilo je ljudi na određene diskusije da su govorili: nikad nećete imati ministra vanjskih poslova, nikad nećete biti nezavisni, nikad nećete biti država, nikad nećete biti ovo, pa vrijeme je pokazalo da su ti ljudi bili u krivu. Znači, ovdje je svojom diskusijom većina ljudi iz SDP-a, mada su rekli da će glasati protiv zakona, rekla da se treba odbiti Izvještaj Komisije, jer ako je 38 gospodin koji je iz SDP-a razgovarao da se nije usvojio nijedan amandman, da nije se htjelo da raspravlja ni o čemu, da je, znači Komisija nije uradila posao kako treba. Prema tome, ovdje, što se mene tiče, ja ću podržati ovaj stav Stranke za BiH, a to je znači glasat ću protiv Izvještaja Komisije, koji mislim da nije dobar i nije kvalitetan, nije po uzusima koji trebaju da budu, a treća stvar, ja sam to već u prošlim diskusijama govorio, ovi zakoni trebaju se naglasiti amandmanom nekim, nije bitno čim, pokazati da ovo nije kraj reforme, da će reforma dalje da teče i da će ići, da li u skladu sa Ustavom ili ne, ona će sigurno ići, a i Ustav će se donijeti. Da li ga mi donijeli ili neki drugi ljudi iza nas, ali to će se sigurno jednog dana donijeti, i ova će država sigurno postati, ja sam siguran, jedna država koja će biti održiva i evropska država, što i treba da bude, a da nije isto ući u Evropu u zadnjem vagonu i u predzadnjem. Mislim da ako ovim zakonima, da li oni valjaju ili ne valjaju, o tome možemo diskutovati, vrijeme će pokazati. Ali, ako ovim zakonima uđemo u Evropu, mi smo napravili jedan veliki korak. Hvala lijepo.
Zahvaljujem. Samo malo, molim vas. Želim da upozorim sve poslanike, na fonu onoga što smo se dogovorili na početku, da ne upadate u zamke replika koja se tiče svega i svačega, da ovu sjednicu dovršimo dokraja što prije moguće, jer imam utisak da sa ovim brojem replika koje su sad prijavljene ćemo da otegnemo ovu sjednicu do kraja ovog dana, a onda ćemo morati tek sutradan da počnemo novu. Ja vas molim da svako ko nema potrebu da replicira da se uzdrži, da ovu sjednicu završimo što je prije moguće. Ja sam na početku to rekao i nekoliko puta sam to rekao i molim poslanike još jednom da se tako ponašaju ako može. Sljedeći za repliku je uvaženi poslanik Bahtić, pa onda gospodin Lagumdžija, vjerovatno odgovor na sve replike. Ovo je druga replika: uvaženi poslanik Bahtić, druga replika.
Pošto me je kolega Lagumdžija indirektno prozvao, ja ću njemu direktno odgovoriti. Neću ništa okolo naokolo. On očito smatra da je ovo neki centralni komitet, pa da može čitati svima lekcije. Kaže zašto nismo u Evropu, aludira zbog mene. Nismo u Evropi zato što je upravo doktor Zlatko Lagumdžija predstavio BiH kao zemlju koja pruža utočište teroristima. To je osnovni uslov zašto do sada nismo u Evropi. Kaže, vidi na šta liči, a vjerovatno aludira na mene. Ne ličim ni na kog diktatora Stanjina kao što liči
Molim vas, molim vas!
Odgovaram direktno na pitanja. Kao što liče djela gospodina Lagumdžije. Žalopojke njegove, već poznate, nema ga među šestorkom. Normalno da ga nema. Tu je sva poenta. Prijeti nasiljem. Pa ko se još tebe boji? Kakav si ti faktor? Ko te uzima za ozbiljno? Ova država je tako moćna, toliko ima patriota da može jedna mala .... stranka Zlatka Lagumdžije ugroziti bezbjednost ove države. Nema ..../nerazgovijetno priča/... gospodine Lagumdžija. 39 Razumijem ga, i što je protiv evropskog puta, to sam prošli put kazao. Evropa je davno potisnula komunizam i njegovu ideologiju. Ne odgovara čovjektu tamo ambijent, milje, osjećao bi se kao riba na suhom i zato ga ja razumijem. Čovjek tamo ne bi mogao disati punim plućima. I to ga razumijem. To je njegovo pravo. Ove rezolucije, kolega Jovičić je kazao, ja te njegove sve rezolucije iz SDP-a smatram kao one iz ......komunističke partije, kako koji parlament vadi jednu po jednu, tako ne treba ih ozbiljno ni uzimati. I, gospodine Zlatko Lagumdžija, Bosna-ekspres je krenuo ka Evropi, nadam se, šestorka upravlja čvrsto, stabilno, a ti uzmi čiru i onaj ugalj pa vozi nazad tamo u 19. vijek. Toliko, hvala.
Uvaženi poslanik Lagumdžija ima odgovore na ove diskusije. Izvolite replika.
Ja se izvinjavam, i zapisnički da se konstatuje da moj odgovor se ne odnosi na posljednju ovu, jer mislim, u principu, ma ja, dakle, pošto je ovde nekoliko netačnih navoda navedeno, kad se obraćalo meni replikama, kao to da će se ovim zakonima ući u Evropu, da je možda ovo protivustavno ali šta ima veze, da mi lutamo lijevo-desno itd, ja bih samo nekoliko stvari da kažem. Prvo da razjasnimo. Ovim zakonima, kad bi ih sutra prihvatili, se ne ulazi u Evropu. Još je daleko do toga. Centar civilnih inicijativa vam je sračunao kad se ulazi u Evropu, ako se ide ovim tempom. Ako idete ovim tempom, ono što je planirano 2010. do kada nam je Špirić obećao da ćemo biti kandidati, postat ćemo kandidati 2060. a, ako ovim tempom nastavite da usvajate zakone, ući ćemo u EU 2210. tako da je meni savršeno jasno da se 11. maja neće ništa promijeniti sa stanovišta vašeg tempa vođenja ove zemlje ka EU. Ja dakle vrlo jasno želim da kažem da ja ne kažem da treba čekati 11. maj, ja samo kažem da će 11. maja se svakako stvari promijeniti neovisno o svemu tome šta mi ovde uradimo, a da će se u našu korist promijeniti, ako ovo odbijemo, već sutra. A 11. maja će sigurno ovo imati refleksije na nas i imat će pozitivne refleksije na BiH, šta god se tamo desi, jer otcjepljenje Kosova ima veze i sa Kinom i sa Španijom, pa ne znam što ne bi imalo veze 11. maja s onim što će se desiti ovde. U Poslovniku, u pravu je gospodin Kalabić, da smo mi kod Poslovnika insistirali da se i mnogo toga smo insistirali da se s Poslovnikom drugačije riješi. Ali niste nas slušali. I sad imate poslovničku stvar, mi moramo poštovati taj poslovnik. Mi koristimo svoja poslovnička prava do kraja. I potpuno se slažem evo sa gospodinom Ajanovićem, je li, da, nažalost, kad se krene krivim putem, nema povratka. Krivim putem se u ovom parlamentu krenulo u maju 2006. kad su se odbili amandmani na Ustav BiH, krivim putem se krenulo 6. marta kad je Dodik odbio izjavu i 30. septembra kada je Silajdžić odbio drugu bolju izjavu i, nažalost, to se ne može promijeniti, a ja se slažem s vama da sve teče, da se sve mijenja, ili, da vam budem precizniji, sve se kreće osim kretena. Tako da je meni savršeno jasno da se mi moramo kretati naprijed, a ne ovako stajati.
Očigledno da ove molbe za nastavak ove sjednice nisu ... na fonu koji sam ja tražio i, s obzirom da je to tako, 10 minua pauze. [[PAUZA]] 40 Da vidimo, da rezimiramo na čemu smo. Naime, u fazi smo replika. Replike su najavili uvaženi poslanik Izetbegović, uvaženi poslanik Okolić i Bećirović. Je li tako? Da vidimo ko odustaje od replika, ko želi da replike nastavi? Po redu je znači uvaženi poslanik Izetbegović. Vi odustajete, zahvaljujem. Vi, izvolite.
Dakle, evo moja replika na izlaganje gospodina Kalabića, ali i na izlaganja svih onih ostalih koji počinju da izoluju, da apeluju na SDA i na SDP, da ne budu eto kočničari, biva, na evropskom putu. Eto, mi smo sad ti neki tvrdi, rigidni, nepopustljivi. Da malo popustimo, stvari bi išle kuda treba. Amandmani SDA predviđaju da direkcija, agencija, nezavisni odbori itd. imaju vezu sa nižim nivoima i da se time ostvari kakva takva efikasnost policije. I amandmani SDA, dakle ovako, sa ovim amandmanima da se prihvate ovi zakoni, to bi bilo daleko manje i sadržavalo bi manje reforme nego što su to predstavnici iz RS bili spremni prihvatiti prije tri mjeseca, šest mjeseci, godinu dana. Dakle, meni je neki dan gospodin Kalabić, kad smo bili tamo na Komisiji, kazao – ustvari nama, pa, onaj moj zakon koji ste onako odbili, on je sadržavao više od ovoga što sad ima, ali ne uzima u obzir da se vrati na tu poziciju – mi treba da popustimo, SDA, ostali niko ne može da popusti, pa da se malo vrati korak-dva nazad, pa da bude ponovo spreman na ono na šta je bio spreman prije tri mjeseca ili prije pola godine. Dakle, nemojte optuživati SDA. Svi razmislite o tome koliko možete popustiti, gdje možete dati koncesiju, pa da odgovorno krenemo i da odgovorno nađemo taj eto izlaz za kojim se traga. Hvala vam.
Uvaženi poslanik Okolić, pa Bećirović. Izvolite.
Gospodine predsjedavajući, kolege poslanici,
Je li to replika ili diskusija?
Replika. Veoma kratko i ne brinite neću dužiti. Ostali prisutni u ovoj sali, ja hoću samo kratko da repliciram na sve one diskusije i svim onim poslanicima koji su rekli da ova komisija nije dobro radila i nije uradila svoj posao. Molim vas lijepo, gospodo, čime vi to potkrepljujete da Komisija ova nije uradila dobro svoj posao? Ja se od toga ograđujem. Čudi me da niko iz Komisije nije ranije, ali nema veze, neko mora biti prvi i hoću da se ogradim od toga da ova komisija nije dobro uradila. U toj komisiji, gospodo, imaju samo trojica iz opozicije, ostali su svi u poziciji. Znači, ako nisu podlegli određenim pritiscima nekoga 41 kome to odgovara, onda to Komisija nije dobro uradila! Šta je to Komisija: zakazala sastanak pa otkazala? Nije razmatrala amandmane, bila neozbiljna u rokovima, prekršila rokove? Je li to, to, što nije Komisija dobro uradila? Komisija je ispoštovala Poslovnik u potpunosti. Na vrijeme obavila raspravu, zakazala sjednicu, raspravljala o svim amandmanima, glasala po Poslovniku i nema, koliko ja znam, nikakvih sukoba po Poslovniku itd. I zato odbacujem pritužbe svih onih koji kažu da Komisija nije dobro. To je druga stvar što je Komisija imala takav stav i što tamo članovi Komisije misle da je ovo rešenje ovako dobro, a drugi misle da je drugo rešenje dobro i .... i nemojte biti ...tako, hajde da kažem, neću da izgovorim ovu riječ koju sam mislio, nekorektnim, ali ... Komisija je zaista odradila svoj dio posla. Ako neko misli da je Komisija dobro uradila time što je potrefila njegovo razmišljanje, njegov stav, onda to nije to. Evo, u tom smislu, ja se ograđujem i hoću da kažem kako – da nisu te optužbe na mjestu da Komisija nije uradila svoj posao. Hvala lijepo.
Uvaženi poslanik Bećirović. Replika, izvolite.
Pa evo neki od poslanika su govorili o tome da su poslanici SDP-a bili, između ostalog, i predlagači one rezolucije o ubrzavanju evropskog puta BiH ka punopravnom članstvu u EU. To je tačno i taj prijedlog SDP-a je prihvatio Predstavnički dom Parlamenta BiH. Međutim, ne bi bilo dobro ako ga budemo tumačili kako se kome svidi. Ta rezolucija podrazumijeva da zaista idemo prema EU, da suštinski ispunjavamo uslove za ulazak u EU, a ne da kršimo principe i postulate na kojima počiva EU. U tom smislu, mi smo vrlo jasno i kroz taj akt izrazili spremnost da, i kao najveća opoziciona stranka, učestvujemo u svim onim stvarima koje nas suštinski priblišavaju EU ali na lažnim i prividnim reformama od kojih ova zemlja nema nikakve koristi, osim što gomila svoju administraciju i što povećava troškove, SDP, sasvim sigurno, u takvim reformama, ne želi učestvovati.
Uvaženi poslanik Raguž. Replika ili odustajete? I Dokić odustaje. Replika Sokolović. Izvolite.
Ja sam se maloprije javljao, samo Vi niste primijetili i bilo je vrlo bitno dok je bio tu predsjedavajući, jer ja sam upravo prema njemu htio na neki način da dam jednu repliku, ne ocjenjujući kao negativno ono što je on u svom istupu rekao, već želeći da upozorim da upravo mi imamo problem u radu ovog parlamenta, što nemamo isti pristup za rješavanje problema. Ovaj predsjedavajući je ovdje apelovao na poslanike, i ja to ne sporim da je reforma policije i ovi zakoni koje mi trebamo danas usvojiti jedan put, je li, ka ... evropskom okrilju. Međutim, iz Vijeća ministara mi smo dobili niz zakonskih rješenja koja nismo uspjeli ovdje da usvojimo zbog toga što nismo imali možda i lobiranje od strane predsjedavajućeg i možda što smo te principe, koje smo mislili da imamo ovdje, ustvari kršili. Mi, evo od juna mjeseca, podsjetit ću vas, imamo u proceduri Zakon o poljoprivredi. Taj Zakon o poljoprivredi 42 je nama dostavilo ovdje Vijeće ministara i ... bila je pretpostavka da parlamentarna većina usvoji taj Zakon o poljoprivredi. Međutim, mi je danas, evo jučer na komisiji nismo uspjeli da napravimo nikakav pomak. Zašto? Zato što je odjednom iz Skupštine RS, Odbora za poljoprivredu, došao stav da je to prenos nadležnosti. Ako je gospodin Špirić predsjedavajući Vijeća i dolazi iz SNSD-a, zbog čega odjednom, je li, u tom nekom hodu imamo određeni problem i ja ne kažem da može da imamo jedan takav problem i onda se ulažu amandmani. Mi smo jučer probali, je li, da se svi amandmani koji su na taj zakon usvojeni, ... predloženi, stave van snage, da integralni tekst zakona usvojimo. Nismo mogli doći ...
Molim Vas, ovo nije tačka dnevnog reda, dajte.
Jeste tačka denvnog reda u smislu amandmana koje
Pa onda je sve tačka dnevnog reda.
Molim Vas, u smislu amandmana koje je predložila Stranka demokratske akcije, ovo o čemu je maloprije govorio predsjednik Kluba, znači, mi smo sa tim amandmanima kroz ovu komisiju faktički ignorisani kao faktor koji može da da svoj prijedlog na ono ... što su zakoni reforme policije, ono što mi trebamo danas ovdje da usvojimo. A napominjem da i ovaj Zakon o poljoprivredi je također jedan od uslova ili, hajde precizno da kažem, pristupnom fondu koji bi donio jednu milijardu ovdje za podsticaj poljoprivrede, pogotovo što smo usvojili Zakon o CEFTA-i koji nam daje prostora da i taj naš poljoprivredni proizvod izađe vani. Ima razloga ova moja replika, u smislu principijalnosti, jer nemamo isti pristup, imamo ovamo amandmane, imamo ovdje. Niko ih nije razmatrao, i to je upravo ono zbog čega se ovdje postavlja pitanje: Zbog čega na Komisiji predstavnici SDA nisu prihvatili stav? Zato što im niko nije uvažio ono što su oni smatrali da je korekcija koja bi približila i SDA za izglasavanje ovog zakonskog rješenja. Toliko.
Uvaženi poslanik Halilović ima repliku. Je li tako?
Kratka replika ili diskusija, kako god hoćete.
Ja Vas molim, ako može samo da, izvolite.
Bit će, bit će, vrlo kratko. Hoću samo da kažem da ... možda je replika gospođici Hadžiahmetović, jer ono što sam od nje čuo bilo je da je ovo prvi korak u reformi policije. Prema onome kako sam ja ovo razumio ovaj dokument, koji imam pred sobom, i onaj tim 43 eksperata koji je izvršavao, ovo nije reforma policije, ovo je cementiranje postojećeg stanja. I želim samo da kažem da ovaj i ovakav zakon nije posljedica političke volje u ovom parlamentu, ovaj ovakav zakon je posljedica jedne površne metodologije kako se do njega došlo. Ja želim da vas podsjetim ... da se do ovakvog zakona došlo u dvije etape, u prvoj etapi je bila uključena i opozicija. I mi smo prisustvovali na nekoliko sastanaka, nekoliko sastanaka održano je i ovdje u sali, jednoj od sala ovog parlamenta. Na tim sastancima ja sam tad, tad je bio na dnevnom redu Izvještaj Komisije, odnosno Izvještaj Komisije koju je formiralo Vijeće ministara, u kojoj su učestvovali stručnjaci E...(?) i ostali, Sredoje Nović i ostali. I rezolutan stav tada SDA i Stranke za BiH bio je da su protiv naziva Policija RS. Dakle, rezolutan stav je bio da su protiv naziva Policija RS. Ja ću vas podsjetiti. Nakon toga da su oni, mislim, da su se sastali u Dnevnom avazu u onom rotirajućem restoranu i nakon toga su zajednički ponovo vrlo rezolutno odbili taj stav. Moj utisak je tada bio i ono što je tad govorio predsjednik SNSD-a i delegacija SNSD-a i delegacija PDP-a sa čime su se prećutno slagali, nisu se izjašnjavali protiv i SDS i Srpski narodni savez i ono što je tada predlagano jeste bio zaista početak reformi i vrlo se jasno razgraničavale nadležnosti lokalne od državne policije. I nakon toga je nastupila ova druga faza. Ja bih je nazvao, ne bih nazvao Mostarska deklaracija, nazvao bih je kafanska deklaracija, gdje su počele sujete i inati da tjeraju i da dovedu do ovoga dokle su doveli. Ja neću imati nikakvih problema da objasnim onima koji su glasali za BPS političke stavove naše, kad je u pitanju policijska reforma, jer od početka smo smatrali i danas smatramo da nije problem u nazivu Policija RS ni Federacije ili bilo čega drugoga, nego je veliki problem u ovlastima koja će policija imati, lokalne policijske strukture, i koje će nadležnosti imati državne policijske strukture. I tamo je vrlo jasno kazano da lokalne policijske strukture trebaju imati nadležnosti: javni red i mir i sitan kriminal, a sve ostalo ide na nivo države, sa vrlo jasnim i preciznim ingerencijama šta ko treba da radi. Tada su bili stavovi približno, približno, isti. Inat i kafanski razgovori su nas doveli dovde i ovo nije policijska reforma, ovo je samo cimentiranje postojećeg stanja, a na poslanicima je da se odrede da li će ....prihvatiti ili odbiti ovaj sporazum. Hvala.
Zahvaljujem. Ja nemam više prijavljenih za diskusiju. Zaključujem raspravu. Uvaženi poslanik Nanić. Izvolite.
Znači, već prije, kod izlaganja gospodina Dokića, javio sam se na repliku i vidio sam vašu sugestiju da to pretvorim da je moguće i kroz diskusiju, zato ću vrlo kratko ...
Izvolite. 44
...reći ono što, znači, da podsjetim nešto na šta sam htio replicirati, da, između ostalog, gospodin Dokić kada kaže Da BiH traži teže uslove za pristupanje EU, ja ne znam na koga misli pod tim BiH traži teže uslove. Stranka demokratske akcije je rekla da obzirom na probleme i različite stavove koji su izneseni po ovoj reformi, da preskočimo tu reformu, da brže uđemo, znamo i pozicije koje je postavila nama EU. Međutim, isto tako znamo da ona tri principa EU, isto tako znamo da ovo nije bio jedini uvjet za približavanje i parafiranje Sporazuma o stabilizaciji, da postoje još tri puna saradnja sa Haškim tribunalom, reforma Javnog RTV sistema i reforma javne uprave, da se o njima danas ne priča. Iz odgovornosti prema onom što se danas priča i u medijima što je prisutno, da je ovo pitanje EU ili ne EU, kao čovjek nisam htio da popustim da kažem svoj glas o tom, ... o svom stavu koji je uobličen u stav Stranke demokratske akcije i svoje odgovornosti i način na koji, kojom brzinom ćemo se približavati EU. Mi ćemo vrlo brzo biti u situaciji i imali smo situaciju da pokažemo kroz donošenje već ovdje pomenutog Zakona o poljoprivredi, Zakona o zdravstvenoj zaštiti za sve građane BiH. Pa gospodin Špirić ovdje, naš premijer, koji kaže Ja bi volio da vidim da toliko se zdušno borim za izmjenu Zakona o državljanstu kojima se stotine hiljada građana ove države gubi državljanstvo BiH iz nedonošenja zakona kojim bi omogućilo građanima BiH da zadrže status državljanstva BiH. I kada govorimo ovdje o kompromisima, onda zaista vratimo se nazad, pa recimo šta je to početna tačka kompromisa i kod reforme policije i kod svih ovih reformi i onda će puno jasniji biti stavovi i zaključci i amandmani SDA koja traži nove zakone. Zahvaljujem se.
Zahvaljujem. Zaključujem raspravu o trećoj i četvrtoj tački dnevnog reda. Prelazimo na petu tačku dnevnog reda: Ad. 5. Prijedlog rezolucije o spremnosti Bosne i Hercegovine za NATO integracije (predlagači su članovi NATO delegacije, ja i gospodin Genjac u Predstavničkom domu i gospodin Ivo Miro Jović u Domu naroda) Dom je odlučio da predložena rezolucija prethodno se razmatra u nadležnoj komisiji. Nadležna je Zajednička komisija za odbranu i bezbjednost koja je 14. februara 2008. dostavila Izvještaj o Prijedlogu rezoluciji; vidjeli ste u Izvještaju da je Zajednička komisija predlagačima ove rezolucije predložila izmjene i dopune alineja 5. i 6. koju su predlagači prihvatili. 45 Otvaram raspravu o Prijedlogu rezolucije, sa ovim izmjenama koje su navedene u Izvještaju nadležne komisije. Evo jedino ako dozvolite kao predlagač da nekoliko uvodnih rečenica kažem. Evo, cijeneći ono naprijed što sam rekao, dozvolite samo ukratko da kažem, da ova rezolucija je došla kao plod saradnje između naše Komisije za odbranu i bezbjednost, Ministarstva spoljnih poslova i Ministarstva odbrane BiH na zajedničkom sastanku na koji smo odlučili prema preporukama Predsjedništva BiH, prema onome što je BiH omogućeno da napravi jedan viši stepen integracije prema NATO paktu. Ono što se očekivalo od nas kao najvišeg doma ovdje u BiH da jednom rezolucijom podržimo dalji put BiH prema NATO paktu, mi smo napravili ovu rezoluciju koja, kao što vidite, i u samoj našoj komisiji sa veoma malim izmjenama je došla ovdje u Parlament. Mislim da u Prijedlogu rezolucije je navedeno sve bitno što opredjeljuje BiH u dalje integracije i pozivamo kao predlagači ovaj dom da je prihvatite. Zahvaljujem. Uvaženi poslanik Novaković, pa Bećirović. Izvolite.
Gospodine predsjedavajući, ujedno i predlagač i ... predlagača ove rezolucije, dakle, mi pozdravljamo namjeru da na ovaj način BiH potpuno jasno iskaže svoje ... opredjeljenje. Od ranije znamo da je Predsjedništvo BiH u dva saziva kao strateški cilj utvrdilo ... približavanje ili ulazak BiH u Evroatlanske integracije. Naravno, nisam ustao zbog toga nego da obrazložim jedan amandman koji sam predložio, znači, u skladu sa članom 149. Poslovnika Predstavničkog doma, a koji glasi, dakle: - Na kraju Rezolucije se dodaje stav, koji glasi: Očekuje se, očekuje, dakle očekuju, misli poslanici, pošto je u preambuli tako rečeno, očekuju da će se građani BiH prije konačnog prijema u NATO izjasniti referendumom o tom pitanju. Razultati referenduma će biti potvrđeni odlukom Parlamentarne skupštine. Naime, mi cijenimo da kao i u svakoj drugoj zemlji, s obzirom na značaj ove rezolucije, se trebamo opredijeliti već sada da ćemo se u konačnom izjasniti referendumom, i time dati potpuni ili puni legitimitet ovakoj odluci. Hvala vam lijepo.
Zahvaljujem. Uvaženi poslanik Bećirović. Izvolite.
Zahvaljujem. Ja prvo želim reći da kad je riječ o Klubu SDP-a u Parlamentarnoj skupštini BiH, politika ulaska BiH u NATO pakt nije uopšte sporna. To, u svakom slučaju, treba da bude strateško opredjeljenje svih državnih organa BiH, pa i ovog parlamenta. Međutim, kad je riječ 46 o sadržini ove rezolucije, koja je danas pred nama, želim reći sljedeće. Moram reći da sadržina ove rezolucije više liči na deklaraciju nego na rezoluciju. Tekst je, čini mi se, prepun načela, konstatacija i opredjeljenja, tako da možda moglo bi se i razmisliti da li da ovo bude izjava neka ili deklaracija. Ako usvajamo rezoluciju, rezolucija bi trebala da sadrži određene i mjere, zadatke, rokove, zaduženja, a priznat ćete da u ovom aktu nema ni rokova, ni mjera, ni zaduženja. Dakle, generalno mislimo, evo konkretno i kada je ovaj akt u pitanju, BiH ne trebaju isprazni tekstovi bez tačnih mjera, rokova i nosilaca posla kojeg treba realizirati. Ovaj akt, moram priznati da ima veoma snažan naslov, a naslov bi donekle trebao opredijeliti sadržaj ovog akta, međutim, u ovom slučaju, to nije baš tako. Spremnost BiH, ali istinska spremnost za ulazak u NATO pakt ne iskazuju se riječima: konstatuju, napominju, ubijeđen itd. Treba nam malo više konkretnih mjera: kad, šta i u kojem roku učiniti da bi BiH zaista postala punopravna članica NATO pakta. To govorim zbog toga što je rezolucija poslije zakona jedan od najjačih akata koje parlament može usvojiti. A NATO pakt je veoma važna stvar za BiH, i ne samo za BiH već je to garancija mira i sigurnosti i u širim okvirima. Dakle, konkretno mislim da pored ovih deklarativnih napomena koje malo podsjećaju na preambulu, bilo bi bolje da smo dobili jedan paket i program mjera kako zaista doći do punopravnog članstva u NATO paktu. Stoga i predlažem da ovdje, ako je moguće, ugradimo jedan stav, koji bi glasio: Da BiH najkasnije do 2010. godine ispuni suštinske uslove za prijem u punopravno članstvo NATO saveza. Kada kažem rok i kada kažem šta nam je cilj, onda to podrazumijeva da se svi nadležni organi u ovoj zemlji aktiviraju zaista da u tom roku to i realiziramo. U protivnom, bojim se da će ovo biti još jedna rezolucija koja se neće realizirati u onom roku u kojem to očekuju građani BiH. Mi smo i suviše vremena izgubili da bi više usvajali bilo kakve akte, u kojima nema jasnih i precizno definisanih rokova kad, šta i kako uraditi. Mislim da bi s ovom dopunom ova rezolucija imala mnogo veću snagu i da bi imala veći smisao. Zahvaljujem.
Uvažena poslanica Marković. Izvolite.
Ja sam se javila za diskusiju.
Za diskusiju, da. Izvolite, nema replike.
Pa želim da kažem da Prijedlog rezolucije koji imamo danas na dnevnom redu u svakom slučaju odražava ne samo predlagača nego bi trebalo da odražava i volju i stav celog, ukupnog Parlamenta danas, nas koji ovdje o ovome raspravljamo, i koji ćemo eventualno glasati o ovome. 47 Prethodna diskusija me onako malo, da kažem, ponukala da se javim za ovo što ću reći iz razloga što kada smo imali Rezoluciju o ubrzavanju puta BiH prema evropskim integracijama Kluba SDP-a, kad sam čitala tu rezoluciju, činilo mi se kao da su ljudi uzeli i popisali sve one poslove koje radi Savjet ministara, koje radi Parlamentarna skupština i svi mi ovdje zajedno i formulisali to u rezoluciju koju su predstavili kao svoje, da kažem, originalno djelo ovdje u Parlamentu i tražili da se mi svi o tome izjasnimo. Mislim da je vrlo delikatno da i o toj rezoluciji, a i o ovoj danas, govorimo da li je neko za ili protiv. U principu morali bismo svi biti za, jer to je jedini mogući – dakle, pristupanje BiH EU i NATO paktu – je jedini mogući put BiH, ako razmišljamo o nekoj dobroj perspektivi ove zemlje. Želim da kažem da ova rezolucija, u svakom slučaju, jeste u izvjesnoj mjeri popis određenih obaveza, odnosno potrebnih aktivnosti koje BiH treba da uradi, da izvrši, i mi bismo to morali prihvatiti krajnje ozbiljno i odgovorno, ako imamo na umu, odnosno ako želimo da polazeći od ovoga ubrzamo taj put i da učinimo svi zajedno ono što treba da učinimo. Stvarno je neprihvatljivo ovdje u Parlamentu da određene diskusije pokušavaju da one stvari ... za koje su i oni sami pojedini poslanici, za koje su i sami svjesni da je to jedino moguće i koristno za BiH, to pokušavaju da razvodne, da to relativizuju i da dovedu sve pod pitanje, ali samo, kad njihov klub predloži nešto, onda to niko za to nije kao ni čuo ni znao ni poznavao takvu materiju, samo su oni pozvani i određeni da tako neke stvari ... iznose i predoče pred Parlamentom. Ja dakle smatram da je ova rezolucija, koja je predložena, u potpunosti odgovara potrebama i zahtjevima u ovom trenutku BiH i predlažem da je mi danas zajedno usvojimo. Hvala.
Uvaženi poslanik Džaferović. Izvolite.
Gospodine predsjedavajući, koleginice i kolege, ja smatram da Parlament BiH, odnosno ovaj dom, kasnije i Dom naroda, pretpostavljam, trebaju prihvatiti ovu rezoluciju ovako kako je predložena od Komisije. I predlažem da ovu rezoluciju ne opterećujemo nikakvim amandmanima, jer sa amandmanima – neki se mogu prihvatiti, neki se ne mogu prihvatiti – mislim da ćemo samo ući u ... u jednu fazu koja možda ne bi bila dobra ni za samu rezoluciju. Mi treba da iskažemo jasno opredjeljenje jednom parlamentarnom odlukom. Mi smo to opredjeljenje iskazali ... do sada. BiH je u predvorju NATO-a, BiH je u NATO programu Partnerstvo za mir, očekujemo sada na Samitu u Bukureštu da BiH se popne na toj ljestvici napredovanja prema NATO savezu i očekujemo da što prije BiH postane članica, članica NATO-a. Zato mislim, dakle, da ovu rezoluciju treba podržati i da ne treba ulaziti u raspravu o amandmanima. Ovdje ima, ja ću se osvrnuti na jedan amandman, dakle amandman gospodina Novakovića. Pazite, ukoliko Parlament BiH promovira referendum kao način odlučivanja i potvrdu referenduma u Parlamentu BiH prije konačnog članstva u NATO-u, onda je to unaprijed bacanje sumnje na naše opredjeljenje za NATO savez. Ja mislim da mi takvu vrstu sumnje ne treba da šaljemo. BiH nema drugog puta, neka kaže neko koji je to drugi put, osim puta učlanjenja u EU i učlanjenja u Euroatlantsku sigurnosnu asocijaciju, koja se zove NATO 48 savez. Dakle, drugog puta nema, druge alternative nema ... i ja mislim i duboko smo zagazili. Dakle, u tome i neka smo, i to je dobro, i da smo bogdom brže išli tim putem. Sada stavljati referendum kao nekakav uslov, na kraju, pred sam čin, mislim da baca sumnju na opredjeljenost BiH i mi ne bi trebali da upadnemo u takvu vrstu zamke. Toliko, hvala vam.
Uvaženi poslanik Novaković: replika. Izvolite.
Pa vidite, referendum ne bi trebao biti izraz sumnje, bar nigdje nije izraz sumnje, nego izraz demokratskog čina. Mi mislimo da opredeljenje građana BiH treba biti ulazak u NATO. I mi mislimo da građanima treba dati pravo da to svoje opredeljenje iskažu referendumom. Zaista ne vidim zašto bi na taj način ja sumnjao u potrebu da se tamo, ... da se, da je naš cilj to učlanjenje. Naravno, ima i drugih puteva, ali evo mi smo se opredijelili za ovaj put. Postoji put i demilitarizacije, pa nema, ali mi nismo se opredijelili za taj. Dakle, rekao sam, zato Predsjedništvo se dva puta do sada opredjeljivalo da je ovo strateški cilj BiH. Ono što možda mogu prihvatiti kod gospodina Džaferovića je da li, ili kao dilemu, da li nakon referenduma ima potrebe Parlamentarna skupština sada ponovo da donosi odluku. Možda to može biti onda, ako je to problem, i, ako je to motiv za sumnju, nije problem da se tog dijela mi, odnosno ja u ovom amandmanu odreknem. Dakle, da izbrišemo to, ali zaista da referendumski građani kažu svoje mišljenje na kraju procesa kada je stvar već gotova pa završeno zaista, zaista, nema smisla, i to ni u kom slučaju ne može biti sumnja.
Uvaženi poslanik Džaferović. Izvolite.
Pa ako ste Vi jasno iznijeli i Vaše opredjeljenje, dakle, to je opredjeljenje svih nas u BiH da je naš put NATO put, i to je razlog više da mi sada u ovoj fazi ne stavljamo, ne stavljamo nikakve rezerve. Ovo ipak jeste rezerva, određena vrsta rezerve, dakle, na naš euroatlantski sigurnosni put. To je razlog više da ne bude, ... kako se zove, ovog amandmana u ovoj rezoluciji. Toliko.
Uvaženi poslanik Novaković. Odgovor na repliku. Izvolite.
Iskoristiću pravo ove druge replike tako da više ... ne brinem se imam li pravo. Ako građani BiH na referendumu kažu ne, onda je imam rezervu prema ovom. Ako građani na referendumu kažu da ne žele u NATO integraciju, ja imama rezervu, naravno da imam rezervu, 49 ako je većinski stav građana ne. Prema tome, ja ne vidim ... šta je problem: ako ljudi ne žele tamo, nećemo ih valjda mi ovdje naterati. A ja mislim da je sasvim logično, a ja znam, dakle, znamo svi mi kakvo je opredjeljenje, ponavljam, ali ne vidim zašto danas ne bismo rekli ovo što je ovdje jeste. Naši su to rezolutni stavovi, mi to želimo na ovaj način opredmetiti i, naravno, očekujemo, ja čak nisam rekao insistiramo, nego očekujemo kao ... da se zakaže na kraju referendum, i da mi to potvrdimo i da damo ... puni kapacitet toj odluci. Ja zaista ne vidim, neću više naravno, ali ne vidim razloga za ovu vrstu rezerve.
Zahvaljujem. Riječ ima predsjedatelj doktor Živković.
Samo kratko. Naime kada smo pisali ovu rezoluciju vodili smo se računa o nadležnostima koje ima Parlamentarna skupština, koje ima Predsjedništvo BiH. Predsjedništvo BiH po Ustavu BiH je nadležno za vođenje spoljne politike po članu V 3. pod a) i pod c) što je veoma važno predstavljanje BiH u međunarodnim i evropskim organizacijama i institucijama i traženje članstva u onim međunarodnim organizacijama i institucijama u kojim BiH nije član. Znači, to je isključiva nadležnost Predsjedništva BiH i nije dobro da Parlamentarna skupština ulazi u nadležnost koja je izričita nadležnost Predsjedništva BiH. S druge strane, znači, to je odgovor na Vaš amandman. S druge strane, što se tiče ove rezolucije, ja shvatam potrebu poslanika iz SDP-a da problematizuju bilo šta što dolazi od druge partijske opcije u ovome parlamentu, međutim mi smo se stvarno potrudili da ta rezolucija izgleda najbolje što može rezolucija. Uzeli smo najmanje tri rezolucije i vidjeli na koji način su oni to uradili. Najbolja rezolucija koju je NATO prihvatio je bila albanska rezolucija i prema toj rezoluciji nešto slično smo i mi napravili, tako da definitivno ne stoji priča da ovo nije dobra rezolucija, nego je to samo izgovor da se nešto ne bi podržalo, što dolazi od nekoga drugoga, što mene apsolutno uvjerava u poziciji da više ni zaključak od SDP-a neću podržati. Zahvaljujem. Uvaženi poslanik Bešlagić: replika. Izvolite.
Htio bih da kažem, gospodine Živkoviću, SDP će podržati ovu rezoluciju. Ali imali smo pravo – isto kao što je na našu rezoluciju dat amandman, pa ste ga usvojili – da to uradimo. Ako ne prođe amandman, mi ćemo opet podržati ovu rezoluciju. Suštinska je stvar, dozvoliti da u ovom parlamentu kažemo nešto, nemojte nas sputavati i nemojte govoriti šta mi mislimo. Šta je to, ljudi Božiji? Pa dajte, dozvolite da smo mi partija koja se tako ponaša i nemojte, podržat ćemo ovu rezoluciju. Uložio se amandman, odnosno zaključak, pa stavite na 50 to da se glasa, dobro bi bilo, ako ne prođe nema veze, ali je dobro podržati ovu rezoluciju. Nema dileme, nema dileme.
Očigledno da se nismo razumjeli. Ja sam iz onoga što je SDP govorio u smislu ovoga Vašeg prethodnika da je rečeno da to neće podržati se, međutim, očigledno da smo malo promijenili. Imamo replike dalje: uvaženi poslanik Križanović. Replika, je li tako? Izvolite.
Vrlo kratka, gospodine predsjedavajući. Uglavnom je kolega Bešlagić rekao ono što sam ja mislio, ali samo da dopunim ovim da sam vrlo iznenađen da od strane predsjedavajućeg dolazi jedan izričit stav da se čak ni zaključak neće podržati koji dolazi od strane SDP-a! Dakle, nije bitna suština, nego je bitno šta dolazi od SDP-a! A namjera SDP-a je bila, kao što je već rečeno, da se pokuša popraviti, jer zašto raspravljamo onda o ovom, onda smo trebali odmah preći na glasanje ko je za, ko je protiv i gotovo. Ako je otvorena rasprava, zar nije korektno saslušati pokušaj popravke predloženog dokumenta. Dakle, ostajem i ja iza ovoga što je kolega Bešlagić rekao, ne mora se prihvatiti, to neće biti odlučujuće hoćemo li se mi izjasniti pozitivno o ovoj rezoluciji ili nećemo. Ali nemojte, ljudi moji, da stvaramo takvu jednu nepotrebnu ... atmosferu, u kojoj kažemo, evo, mi nećemo, čak sad paušalno kažemo, nećemo podržati ni zaključak, nepotrebno.
Idemo dalje. Uvaženi poslanik Kalabić: replika. Izvolite.
Pa nije replika, vrlo kratka diskusija, s obzirom da je kolegica Marković kazala o jasnom stavu SNSD-a povodom ove rezolucije. Ono što bi mi pozvali ako je moguće gospodina Novakovića da prvi stav amandmana bude sam amandman ... da on glasi: očekuju da će se prije konačnog prijema u NATO organizovati referendum u BiH, da se time on zaključi. I ono na što bih upozorio jeste činjenica da ne napravimo veliki debalans oko priče o NATO-u i priče o evropskim integracijama, a imam osjećaj da smo u jednoj opasnosti da to napravimo, iako su mnoge zemlje pokušavale da drže korak i u jednom i u drugom, pa naprotiv čak neke izražavale više želju da budu bliže EU nego NATO-u, a ovdje imam osjećaj da smo mi u jednoj opasnosti da gubimo potpuno korak na drugoj strani, a da ovdje idemo znatno naprijed, i da o tome treba da vodimo računa.
Sljedeći uvaženi poslanik Okolić, pa Genjac. Izvolite. 51
Gospodine predsjedavajući, u ovom amandmanu od gospodina Novakovića se kaže: da se očekuje, znači, ne ulazi se u nadležnosti za koje mi znamo Predsjedništva i Predsjedništvo je moglo takav stav zauzeti i bez ove rezolucije koju danas predlažemo ovdje na Skupštini, ali evo kao rezolucija dođe kao nešto da bude kao sigurno. Međutim, šta sam ja ovim htio da kažem i možda je ovo gospodin Novaković što je rekao: može se odustati od ovoga da Parlament poslije potvrđuje ono što je narod na referendumu rekao, i to nije sporno, to i nema potrebe. Ali možda ćemo se sjetiti nekad ovih mojih riječi, ulaskom ili neulaskom, a evo, recimo, ulaskom, gdje smo opredijeljeni, u NATO, uvek ćemo stvoriti, ukoliko ne bude referenduma i ne bude jasno narod rekao da hoćemo da uđemo u NATO integracije, stvoriti klimu da neko iz političkih partija ili pojedinaca osporava ulazak u NATO, da nije sprovedena možda do kraja parlamentarna ... demokratska procedura, iako nije obaveza za NATO upotpunosti u vidu referenduma, a to ćemo izbiti iz ruku i kao argumente svakom onome da o tome razgovara ili diskutuje ukoliko bude sproveden referendum i ukoliko se građani izjasne da idu ka NATO integracijama. Ja mislim da prema tome naši građani teže ali, na kraju krajeva, ako bi se eventualno izjasnili da nisu za NATO integracije, onda to nešto i kazuje, onda suprotno volji građana nešto nije dobro ni raditi ali, u svakom slučaju, indicija da su građani za to, i ovo je jedna dobra potvrda da niko poslije, kada dođe do te odluke, neće moći imati snage da kaže da nešto nije bilo demokratski, da nije bilo vanredno i da neće moći osporavati ni taj ulazak u NATO. Hvala.
Uvaženi poslanik Genjac. Izvolite.
Poštovane kolege, možda je važno, i kolegice naravno, imati u vidu u kom trenutku i kojim povodom je Rezolucija sačinjena. Naime, u aprilu mjesecu se održava Samit NATO pakta u Bukureštu, i tom prilikom mi očekujemo pozitivne odluke i u pogledu našeg puta BiH prema NATO integracijama. Bilo je najava da možemo očekivati intenzivirani dijalog, međutim postoji vjerovatno da dobijemo i Akcioni plan za članstvo, MAP, to je malo veći nivo i, kad to imamo u vidu i kad imamo u vidu naslov rezolucije, Rezolucija o spremnosti BiH za NATO integracije, mislim da nije uobičajno da se u ovom trenutku u ovakve rezolucije i ovim povodom unose klauzule u pogledu referenduma, da ili ne. Kad dođe vrijeme poziva, kad dođu druge stvari, kao što to obično dešava se u zemljama koje su pretendenti, onda se rješava to pitanje. Sad se ovom rezolucijom rješavaju neka pitanja koja treba ta rezolucija da riješi a, samo da podsjetim, da je rezolucija u osnovi akt kojim Parlamentarna skupština, odnosno Dom, iznosi svoj stav o relevantnom političkom pitanju. Relevantno političko pitanje u ovom trenutko je naše kretanje prema NATO paktu i sasvim je izvjesno da ono nije sporno. U pogledu prigovora da ova rezolucija nema određenu konkretizaciju i da treba navesti šta bi trebalo uraditi, ja mislim da smo mi, kad su u pitanju NATO integracije, u jednoj boljoj poziciji, u poziciji kad o našem opredjeljenju ne govori šta hoćemo uraditi, nego o našem opredjeljenju, u ovom slučaju, govori šta smo uradili. A uradili smo zaista impresivan posao 52 kad je u pitanju NATO integrisanje, jer smo u prvoj godini članstva u Partnerstvu za mir napravili prezentacioni dokument, razvili i provodimo Individualni partnerski program (IPP), proveli proceduru pregleda odbrane, PARK takozvani, utvrdili partnerske ciljeve, otpočeli proceduru Individualnog partnerskog Akcionog plana ... i posebno je značajno zaključivanje Sporazuma o razmjeni tajnih podataka sa NATO-om i početak razmjene. U toku je također procedura ratifikovanja Sporazuma o statusu snaga. Oni koji se malo bave NATO integrisanjem i ovom problematikom, znaju koji su to uspjesi, i koliko je to urađeno posla, za relativno kratko vrijeme. I ovdje je zaista nakon toga, i uz sve ovo što je navedeno, potrebno još da Parlamentarna skupština kaže: opredijeljeni smo da podržimo sve korake, da pomognemo svim institucijama i pozivamo sve institucije da ubrzaju svoj put i to ova rezolucija čini. Prema tome, mislim da je ova rezolucija balansiran odraz potreba, stanja i da nema ni potrebe ni za zaključcima, posebno zaključcima da ćemo mi te i te godine biti. Mi ćemo ispuniti sve što je do nas, kao što se vidi, a kažemo, biti, to zavisi od drugih. Hvala.
Zahvaljujem. Ako nema više prijavljenih, zaključujem raspravu. Prelazimo na
Izvinjavam se, predsjedavajući, ... da prihvatam ... ovu korekciju ... Kalabića za amandman. Znači, da kod glasanja ovaj amandman glasi na način kao što je predložio gospodin Kalabić.
Zahvaljujem. Prelazimo na šestu tačku: Ad. 6. Davanje saglasnosti za ratifikaciju pod a), b), c) Mi smo ranije dobili mišljenja Komisije za spoljne poslove o sporazumima pod a) i b). Jutros ste na stolove, nadam se, dobili, jer je Komisija zasjedala, i pod c). Ja bih objedinio raspravu od tri sporazuma. Otvaram raspravu, izvolite. Ako nema prijavljenih. Uvaženi poslanik Lozančić. Izvolite.
Zahvaljujem, gospodine predsjedatelju. 53 Dame i gospodo zastupnici, uvaženi gosti, ja neću raspravljati o tekstovima ovih sporazuma na koje bismo mi danas trebali dati prethodnu suglasnost. Želim upozoriti na određene dvojbe koje se tiču davanja prethodne suglasnosti i procedura koje prate ratifikaciju međunarodnih sporazuma. U ovom poslu, pa pretpostavljam i kod ova tri sporazuma, čitav niz institucija sudjeluje jedno duže vrijeme i mi smo pretposljednji u lancu odobravanja međunarodnog sporazuma, odnosno ratificiranja. Pa pretpostavljam da nakon što se sve pretpostavke ispune, onda mi dajemo prethodnu suglasnost, a Predsjedništvo nakon toga ratificira taj sporazum. Zašto ovo govorim? Mi smo u devetom mjesecu prošle godine ratificirali, ovdje dali prethodnu suglasnost za ratificiranje jednog međunarodnog sporazuma.
Molim vas samo malo.
Znači u devetom mjesecu prošle godine ovaj parlament, ovaj Zastupnički dom je dao prethodnu suglasnost za ratifikaciju jednog međunarodnog sporazuma, a procedura za potpisivanje tog međunarodnog sporazuma je pokrenuta 2005. godine, pokrenuta od ovlaštenog ustavnog predlagača od Predsjedništva BiH, pa onda kroz proces pregovaranja prošla kroz nadležno ministarstvo, kroz Vijeće ministara, pa ponovo vraćeno u Predsjedništvo, pa određen pregovarač, pa određen potpisnik, pa određen, pa utvrđen na sjednicama Vijeća ministara nacrt itd. itd. i, kad je sve to zgotovljeno u cjelokupnoj proceduri, znači nije bilo nikakvih problema niti poteškoća, došlo je i pred ovaj dom kasnije i pred Dom naroda taj sporazum, i mi smo dali suglasnost. Međutim, nakon nekoliko mjeseci razmatranja u Predsjedništvu,
Molim vas samo malo pažnje. NIKO
: onoga što smo mi već uradili, onoga što je Predsjedništvo kroz višegodišnji rad Predsjedništva i Vijeća ministara radilo, došlo do zaključka da taj sporazum ipak ne treba prihvatiti. Odnosno, radi se znači o Sporazumu o dvojnom državljanstvu između Bosne i Hercegovine i Republike Hrvatske koji je prošao sve procedure, a ovdje na ove dvije stranice, neću vas zamarati, sad su samo pobrojane sve te procedure, samo pobrojane, znači, uopće bez obrazloženja i jedan član Predsjedništva je izrazio na kraju procedure rezervu spram toga, odnosno uložio je vitalne interes ... i nemamo danas odluku, ali danas nemamo odluku. I sad ja postavljam pitanje sebi i vama. Ja neću osporiti ove sporazume i Klub HDZ-a BiH će i danas dati prethodnu suglasnost na ova tri sporazuma. Ali postavljam pitanje: čemu, zašto, zašto mi uopće dajemo suglasnost ako ta naša suglasnost Predsjedništvo ne obvezuje, jer Predsjedništvo vodi proces pregovaranja, može ga prekinuti kad god hoće, može ga uopće ne pokrenuti po bilo kojem sporazumu, to je njegova isključiva nadležnost! Međutim, mora biti odgovornost kad se procedura dovede do kraja. Kad Parlamentarna skupština da prethodnu suglasnost, ima li smisla da Predsjedništvo tada mijenja to? Ako ima, onda nema smisla da mi dajemo suglasnost. Mislim da, ja uvažavam instituciju Predsjedništva, ali Predsjedništvo između ostalog ima obveze da poštuje Parlamentarnu skupštinu, pa da čak i provodi njene 54 odluke. Znači, ako ćemo narušavati te kriterije, onda se postavlja pitanje smisla. Znači, evo ovo, više sam htio povodom ove točke da to pitanje aktualiziram i da otvorim za razmišljanje svima nama u smislu ... kako nam sustav funkcionira i hoćemo li biti odgovorni i prema sebi i prema vremenu i prema onome što trebamo raditi ili ćemo iracionalno trošiti vrijeme na raspravama o nekim temama ... koje evo mogu biti nakon višegodišnjeg rada stavljene ad acta, zato što u određenom trenutku neko procijeni da to ne treba tako. Znači, apeliram i s ovog mjesta na članove Predsjedništva, na sva tri člana Predsjedništva da uvažavaju stajališta i odluke Parlamentarne skupštine BiH o pitanjima o kojima se Parlamentarna skupština izjašnjava, pa i o prethodnoj suglasnosti koju Parlamentarna skupština daje za zaključivanje međunarodnih ugovora i sporazuma. Hvala lijepa.
Zahvaljujem. Uvaženi poslanik Jovičić. Izvolite.
Poštovani predsjedavajući, u potpunosti podržavajući diskusiju gospodina Lozančića, želim malo da proširim sad na drugi nivo. ...Uopšte nije nadležnost, pa jesmo mi bili svjedoci ovdje u Parlamentu da već kad ratifikujemo sporazum i malo govorimo uopšte o tim sporazumima da jedan ministar samoinicijativno napiše neku notu i kaže to ne važi. Pa vi, zaista ne mogu da shvatim da mi dovodimo u poziciju ovakve stvari i uglavnom, kad je ova ratifikacija, ovo samo mi kao da primamo k znanju, damo neku saglasnost. Uvažavajući potpuno sve što je gospodin Lozančić rekao, svaku riječ ali, molim vas lijepo, moramo vratiti malo priču i na to odakle pravo nekom ministru da nekom svojom inicijativom i notom sporazum, koji smo mi ovdje ratifikovali, poništava. Hoćemo li mi uozbiljiti se ovdje i uozbiljiti Parlament i sve nadležne institucije da se ne mogu baviti takvim stvarima. Hvala lijepo.
Zahvaljujem. Uvaženi poslanik Jukić. Molim vas o ratifikaciji sporazuma, konkretno tri, pričamo ovdje. Izvolite.
Pa evo, ja ću kratko prokomentirati ovo što je gospodin Lozančić iznio. Dakle, iz ovoga svega, jasno je da Parlament BiH ne vrši svoju Ustavom propisanu funkciju i da ima iznad sebe drugo parlamentarno tijelo u ovoj zemlji ili više njih kojima odluke ovog parlamenta služe ... samo kao informacija i ispitivanje mišljenja, jer oni donose drugačije odluke. Dakle, to je jedna vrsta savjetodavnog tijela za entitetske parlamente ili dijelove entitetskih parlamenata. Naime, ja smatram da se u ovom slučaju vrlo konkretnom, koga je ovdje elaborirao dijelom gospodin Lozančić, uradio popust, uradilo se neustavno i ja mislim da ćemo mi u narednom periodu, i to 55 smo obvezni, upitati Ustavni sud BiH: Da li se radilo sukladno Ustavu BiH ili ne? U protivnom, ako se radilo u skladu sa Ustavom, mi stvarno trebamo postaviti pitanje svrsishodnosti svog rada po nekim pitanjima i ja ću reći odmah svoj sud ukoliko je ovo se ocijeni da je uredu, i korektno, u skladu sa Ustavom, onda stvarno mislim da mi ne trebamo ubuduće uopće razmatrati međunarodne sporazume, davati ratifikacije, jer i tako to naše mišljenje nikoga ne obvezuje u ovoj zemlji, i to je onda posao koji nema nikakve koristi. Trošimo vrijeme.
Zahvaljujem. Ja imam prijavljenog još uvaženog poslanika Novakovića. Je li to slučajno? Nema, znači. Zaključujem raspravu. S obzirom da su neki poslanici već pitali, ja sam ... rekao da ćemo izjašnjavanje o tačkama dnevnog reda imati u pola tri, do kada poslanici mogu da ručaju, i, nakon tog izjašnjavanja, krenuti sa sljedećom sjednicom. Mislim da imamo dovoljno vremene da sve završimo. [[PAUZA]] Kolegice i kolege poslanici, prelazimo na glasanje po tačkama dnevnog reda. Glasamo prvo o zapisnicima sa 21. i 22. sjednice Predstavničkog doma, uvažavajući primjedbu uvaženog poslanika Bećirovića na Zapisnik sa 22. sjednice i, u skladu sa Poslovnikom, član 86. prilagodićemo Zapisnik sa 22. sjednice, navodeći samo imena onih koji su diskutovali, bez diskusija. Nadam se da ćete uvažiti ovaj naš zahtjev. I, molim vas, stavljam na glasanje Zapisnik sa 21. sjednice Predstavničkog doma. Molim vas da se pripremite za glasanje. Možete glasati sad! „Za“ 41, „protiv“ i „suzdržanih“ nije bilo, dovoljna entitetska većina. Usvojili smo Zapisnik sa 21. sjednice. Molim vas da se pripremite za glasanje o Zapisniku sa 22. sjednice, uz primjedbe koje smo naveli. Možete da glasate sad! „Za“ 41, „protiv“ nije bilo, „suzdržanih“ nije bilo. Ne vidim ko fali od poslanika. Ko? A Lijanović! Zahvaljujem. Prelazimo na glasanje o trećoj tački dnevnog reda, naime glasaćemo o Izvještaju naše komisije o trećoj i četvrtoj tački dnevnog reda, a onda o zaključcima koji imaju smisla samo ako se zakon vrati Komisiji koji je predložio uvaženi poslanik Lozančić. 56 Znači, glasamo o Izvještaju Komisije o Prijedlogu zakona o nezavisnim i nadzornim tijelima policijske strukture BiH, sa Izvještajem Zajedničke komisije za odbranu i sigurnost. Molim vas da se pripremite za glasanje. Možete glasati. Sad! „Za“ 19, „protiv“ 21, „suzdržanih“ nije bilo. Vraćen je Komisiji ovaj zakon. Molim listing za one koji trebaju listing. Nema niko da ponovi? Hoćemo ponoviti glasanje? Zahtjev Stranke za BiH. [[zajednička diskusija]]
Predsjedatelju, znači ovaj treći dio, kaže, rasprave o odlučivanju o Izvješću i Prijedlogu zakona Zastupnički dom će obaviti u roku ne dužem od 48 sati. Otkada i kad je taj dead line dokad, recimo, u ovoj sedmici možemo raditi. Evo, ništa drugo. Mislim da je korektno da znamo šta je mislio predlagatelj? Ako se to može održati do petka, može, ako ne, onda iduće. 57
Znači, da ne ustajem tamo. Ne dužem od 48 sati, što znači može biti u kraćem vremenu od 48 sati. _________(?) Otkada? Od dana donošenja zaključka, donošenja odluke. Odsad.
Uvaženi poslanik Križanović je htio nešto. Je li?
I to vrlo kratko. Mislim da prvi ovaj zaključak nema uopće smisla.
Pa znam, to sam i rekao sam to. Rekao sam to.
On uopće nema smisla, bez obzira kakav je ishod glasanja bio.
Ali, to sam rekao već.
Pa što glasamo onda o zaključcima? Nema smisla. Drugo, sjednica Komisije je zakazana već, prema tome ni ovaj drugi zaključak nema smisla. Bar dio tog zaključka nema smisla. Dakle, ... ima smisla se izjašnjavati o zaključcima ako se oni malo preformuliraju. Ako se to ne dozvoljava, možemo glasati. Nije problem, ali nema smisla.
Zahvaljujem. Molim vas da se pripremite za glasanje. Možete da glasate. Sad! „Za“ 22, „protiv“ 10, „suzdržanih“ 10, sa dovoljnom entitetskom većinom – usvojen zaključak. Prelazimo ... uvaženi poslanik Lagumdžija poslovnička intervencija. Izvolite. 58
Zbog delikatnosti situacije o kojoj svi znamo o čemu je, ja bih vas zamolio, gospodine predsjedavajući, da dok smo ovde, pošto ste zaključili da će ovo biti ne duže od 48 sati, molim vas da članovi Komisije danas na Parlamentu saznaju kad je Komisija, da ne bi bilo manipulacije da neko nije znao, nije došao i slično. Samo malo, dakle da se tačno zna na zasjedanju, kad je zasjedanje Komisije. Prije svega, Komisije!
Zahvaljujem. Prelazimo na petu tačku dnevnog reda: Prijedlog rezolucije o spremnosti BiH za NATO integracije, u skladu sa članom 149. Poslovnika. Dobili smo dva amandmana. Prvi amandman je uvaženog poslanika Novakovića, koji glasi: Da se na kraju rezolucije doda novi stav: očekuju da će se građani BiH prije konačnog prijema u NATO izjasniti referendumu o tom pitanju. Molim vas da se pripremite za glasanje. Možete da glasate. Sad! Izvolite. Uvaženi poslanik Prodanović. Ja sam pročitao za datum koji je modifikovan, koji je uvaženi poslanik Novaković prihvatio kao modifikovan. Ja sam ga pročitao, druga je stvar što vi ne slušate. Molim vas da se pripremite, veoma važne stvari je glasanje. Mogli smo pričati između sebe dok je bila rasprava, sada više nema diskusije i rasprave, sad je zaključak, sad je glasanje. Molim vas da se pripremite za glasanje. Pročitao sam modifikaciju zaključka. Možete da glasate. Sad! „Za“ 15, „protiv“ 22, „suzdržanih“ pet. Nije dobio opštu većinu, nismo usvojili ovaj amandman. Prelazimo na glasanjeo ovom amandmanu uvaženog poslanika Denisa Bećirovića, koji glasi: Na kraju rezolucije se dodaje novi stav koji glasi: Predstavnički dom Parlamentarne skupštine BiH zadužuje nadležne organe BiH da najkasnije do 2010. godine ispuni suštinske uslove za prijem BiH u punopravno članstvo NATO pakta. Molim vas da se pripremite za glasanje. Možete glasati. Sad! „Za“ 17, „protiv“ 12, „suzdržanih“ 12. Nema dovoljne entitetske većine. Nemamo saglasnost u vezi sa ovim. Prelazimo na drugi krug glasanja, računaju se samo glasovi „protiv“, ali svi glasaju. Molim vas da se pripremite za glasanje. Možete glasati. Sad! „Za“ 16, „protiv“ 21, „suzdržanih“ pet; 12 „protiv“ iz RS. Ovaj amandman nije dobio većinu. 59 Idemo na glasanje o Predlogu rezolucije o spremnosti BiH za NATO integracije u cjelini. Molim vas da se pripremite za glasanje. Možete glasati. Sad! „Za“ 38, „protiv“ nije bilo, „suzdržanih“ tri, sa dovoljnom entitetskom većinom – konstatujem da smo usvojili Rezoluciju. Prelazimo na šestu tačku dnevnog reda: Davanje saglasnosti za ratifikaciju a) Sporazuma između Savjeta ministara BiH i vlada ostalih zemalja učesnica SEECP-a, Misije privremene uprave Ujedinjenih nacija na Kosovu u ime Kosova, u skladu sa Rezolucijom Savjeta sigurnosti Ujedinjenih nacija broj 1244 Molim vas da se pripremite za glasanje. Možete glasati. Sad! „Za“ 40, „protiv“ nije bilo, „suzdržanih“ jedan; dovoljna entitetska većina. Konstatujem da smo dali saglasnost za ratifikaciju. Prelazimo na: b) Sporazum između Savjeta ministara BiH i Vlade Republike Mađarske o uspostavljanju Okvirnog programa za finansijsku saradnju Molim vas pripremite se za glasanje. Možete glasati. Sad! „Za“ 39, „protiv“ jedan, „suzdržanih“ jedan, sa dovoljnom entitetskom većinom – dali smo saglasnost na ovaj sporazum. I pod: c) Druge izmjene i dopune Sporazuma o kreditu i finansiranju od 23.11.2004. godine između Bosne i Hercegovine, Federacije Bosne i Hercegovine, Republike Srpske i Kreditanstalf fur Wiederaufbau – Frankfurt am Mein ''KfW'' - Sanacija gradskih vodovoda i kanalizacionih sistema u Bosni i Hercegovini Molim vas da se pripremite za glasanje. Možete glasati. Sad! “Za“ 37, „protiv“ dva, „suzdržan“ jedan. Konstatujem da smo dali saglasnost. Uvaženi poslanici, mi smo sa ovim završili dnevni red 23. sjednice i po našem dogovoru danas bi trebali da radimo do 6,00 sati i nakon toga sutra da nastavimo po dnevnom redu sledeće sjednice. Sjednica je završena u 15,00 sati.